text:
CHITSAUKO 9
Tiri Kurarama Mu“mazuva Okupedzisira” Here?
Zviitiko zvipi zvomunguva yedu zvakafanotaurwa muBhaibheri?
Shoko raMwari rinoti vanhu vaizova vakaita sei mu“mazuva okupedzisira”?
Nezve“mazuva okupedzisira,” Bhaibheri rinofanotaura zvinhu zvipi zvakanaka?
1. Tingadzidza nezvenguva yemberi kupi?
WAKAMBOONA here nhau paterevhizheni, ukashamisika kuti, ‘Nyika ino yakananga kupi?’ Njodzi dzinongoerekana dzaitika zvokuti hapana munhu anogona kufungidzira kuti chii chichaitika mangwana. (Jakobho 4:14) Zvisinei, Jehovha anoziva zvichaitika mune ramangwana. (Isaya 46:10) Kare kare, Shoko rake Bhaibheri, rakafanotaura zvinhu zvakanaka kwazvo zvichaitika munguva yemberi iri pedyo kwete zvinhu zvakaipa chete zviri kuitika munguva yedu.
2, 3. Vadzidzi vakabvunza Jesu mubvunzo upi, uye iye akapindura sei?
2 Jesu Kristu akataura nezvoUmambo hwaMwari, uhwo huchagumisa uipi uye huchaita kuti nyika ive paradhiso. (Ruka 4:43) Vanhu vaida kuziva nguva yaizouya Umambo. Chokwadi, vadzidzi vaJesu vakamubvunza kuti: “Chii chichava chiratidzo chokuvapo kwenyu nechokuguma kwemamiriro ezvinhu epanguva yacho?” (Mateu 24:3) Achipindura, Jesu akavaudza kuti Jehovha Mwari chete ndiye aiziva nguva chaiyo yaizosvika kuguma kwemamiriro ezvinhu epanguva ino. (Mateu 24:36) Asi Jesu akafanozivisa zvinhu zvaizoitika panyika nguva pfupi Umambo husati hwaunzira vanhu rugare rwechokwadi nokuchengeteka. Zvaakafanozivisa zviri kuitika iye zvino!
3 Tisati taongorora uchapupu hwokuti tiri kurarama munguva yo“kuguma kwemamiriro ezvinhu epanguva yacho,” ngatimbokurukurei zvishoma nezvehondo iyo isina munhu aigona kuiona. Yakaitika kumatenga asingaoneki, uye mugumisiro wayo une chokuita nesu.
HONDO MUDENGA
4, 5. (a) Chii chakaitika kudenga nguva pfupi Jesu agadzwa kuva Mambo? (b) Maererano naZvakazarurwa 12:12, hondo yakaitika kudenga yaizoguma nei?
4 Chitsauko chakapfuura mubhuku rino chakatsanangura kuti Jesu Kristu akava Mambo kudenga mugore ra1914. (Dhanieri 7:13, 14) Nguva pfupi ava Mambo, Jesu akaita chimwe chinhu. “Hondo yakavapo mudenga,” rinodaro Bhaibheri. “Mikaeri [rimwe zita raJesu] nengirozi dzake vakarwa nedhiragoni [Satani Dhiyabhorosi], dhiragoni nengirozi dzayo vakarwa.” * Satani nengirozi dzake dzakaipa, madhimoni, vakakundwa muhondo iyoyo uye vakakandirwa pasi vachibva kudenga. Vanakomana vaMwari vakatendeka vomudzimu vakafarira kuti Satani nemadhimoni ake vakanga vadzingwa. Zvisinei, vanhu vaisazofara saizvozvo. Asi, Bhaibheri rakafanotaura kuti: ‘Une nhamo iwe nyika nokuti Dhiyabhorosi aburuka kwauri, akatsamwa kwazvo, achiziva kuti ane nguva pfupi.’—Zvakazarurwa 12:7, 9, 12.
5 Tapota ona zvaizoguma zvaitika nehondo yakaitika kudenga. Akashatirwa, Satani aizounza nhamo, kana kuti dambudziko, pane vaya vari panyika. Sezvauchaona, iye zvino tiri kurarama munguva iyoyo yenhamo. Asi ichange iri pfupi zvikuru—“nguva pfupi” chete. Kunyange Satani anozviziva izvozvo. Bhaibheri rinotaura nezvenguva iyi se“mazuva okupedzisira.” (2 Timoti 3:1) Tinogona kufara zvikuru kuti Mwari achakurumidza kubvisa kukanganisa nyika kwaDhiyabhorosi! Ngatikurukurei zvimwe zvinhu zvakafanotaurwa muBhaibheri zviri kuitika iye zvino. Izvi zvinoratidza kuti tiri kurarama mumazuva okupedzisira uye kuti Umambo hwaMwari huchakurumidza kuunza zvikomborero zvisingaperi kune vaya vanoda Jehovha. Kutanga, ngationgororei zvikamu zvina zvechiratidzo chakataurwa naJesu kuti chaizozivisa nguva yatiri kurarama.
ZVIITIKO ZVIKURU ZVEMAZUVA OKUPEDZISIRA
6, 7. Mashoko aJesu pamusoro pehondo nokushomeka kwezvokudya ari kuzadzika sei mazuva ano?
6 “Rudzi ruchamukira rudzi noumambo huchamukira umambo.” (Mateu 24:7) Mamiriyoni evanhu akaurayiwa muhondo muzana remakore rapfuura. Mumwe munyori wezvakaitika kare wokuBritain akanyora kuti: “Zana remakore rechi20 ndiro rakanga rakazara nokuteura ropa kupfuura mamwe ose akanyorwa pane zvakaitika kare. . . . Range riri zana remakore rehondo isingaperi, richingova nenguva pfupi uye shomanana dzange dzisina hondo yakarongwa kune dzimwe nzvimbo.” Mashoko akabva kuWorldwatch Institute anoti: “Vanhu vakawanda nekatatu vakafira muhondo muzana remakore [rechi20] kupfuura dzimwe hondo dzose dzakarwiwa kubva muzana remakore rokutanga AD kusvika muna 1899.” Vanhu vanopfuura mamiriyoni 100 vakafa nemhosva yehondo kubvira muna 1914. Kunyange zvazvo tichiziva kurwadziwa kunokonzerwa nokuurayirwa munhu watinoda muhondo, hatimbogoni kufungidzira nhamo uye kurwadziwa zvemamiriyoni evanhu vakaurayirwa vadiwa vavo nehondo.
7 “Kuchava nokushomeka kwezvokudya.” (Mateu 24:7) Vanotsvakurudza vanoti kugadzirwa kwezvokudya kwakawedzera zvikuru mumakore 30 akapfuura. Kunyange zvakadaro, kushomeka kwezvokudya kuri kuenderera mberi nokuti vanhu vakawanda havana mari yakakwana yokutenga zvokudya kana kuti havana munda wokurima. Munyika dzichiri kusimukira, vanhu vanopfuura bhiriyoni vanotofanira kurarama nemari yavanotambira pazuva inokwana US$1 (Z$6 200) kana kuti shoma. Vakawanda vevanhu ava vanotambura nenzara kwenguva refu. World Health Organization inofungidzira kuti kushaya zvokudya zvinovaka muviri ndicho chinhu chikuru chinokonzera kufa kwevana vanopfuura mamiriyoni mashanu gore roga roga.
8, 9. Chii chinoratidza kuti uprofita hwaJesu pamusoro pokudengenyeka kwenyika uye matenda huri kuzadzika?
8 “Kuchava nokudengenyeka kwenyika kukuru.” (Ruka 21:11) Maererano neU.S. Geological Survey, gore roga roga panoitika kudengenyeka kwenyika kune simba kunenge 19. Kudengenyeka kwacho kune simba zvikuru zvokuparadza zvivako uye kutsemura nyika. Uye paavhareji, kudengenyeka kwenyika kune simba zvokugona kuparadza zvivako zvachose kwave kuchiitika gore roga roga. Zvinyorwa zviripo zvinoratidza kuti kudengenyeka kwenyika kwakauraya vanhu vanopfuura mamiriyoni maviri kubva muna 1900. Dzimwe nhau dzinoti: “Kunatsiridzwa kworuzivo rwokugadzira zvinhu kwakangoderedza zvishoma nhamba yevanhu vanofa.”
9 ‘Kuchava nematenda.’ (Ruka 21:11) Pasinei nokubudirira mune zvokurapa, zvirwere zvagara zviripo uye zvitsva zviri kutambudza vanhu. Mamwe mashoko akataurwa anoti zvirwere 20 zvinonyatsozivikanwa—zvinosanganisira tibhii, marariya, uye korera—zvakanyanya kuvapo mumakumi emakore achangopfuura, uye zvimwe zvirwere zviri kuramba zvichiva zvakaoma kurapa nemishonga. Kutaura zvazviri, zvirwere zvitsva zvinenge 30 zvavapo. Zvimwe zvacho hazvirapiki uye zvinouraya.
VANHU VOMUMAZUVA OKUPEDZISIRA
10. Maitiro api akafanotaurwa pana 2 Timoti 3:1-5 auri kuona muvanhu mazuva ano?
10 Kunze kwokutsanangura zvimwe zviitiko zvikuru zvenyika, Bhaibheri rakafanotaurawo kuti mazuva okupedzisira aizozivikanwa nokuchinja kwevanhu. Muapostora Pauro akarondedzera kuti vanhu vaizova vakaita sei. Pana 2 Timoti 3:1-5, tinoverenga kuti: “Mumazuva okupedzisira nguva dzinonetsa dzakaoma kubata nadzo dzichasvika.” Muchikamu, Pauro akati vanhu vaizova
vanozvida
vanoda mari
vasingateereri vabereki
vasina kuvimbika
vasina rudo rukuru rwokuzvarwa narwo
vasingazvidzori
vanotyisa
vanoda mafaro panzvimbo pokuda Mwari
vane mufananidzo wokuzvipira kuna Mwari, asi vachikundikana kurarama maererano nesimba rakwo
11. Pisarema 92:7 rinotsanangura sei zvichaitika kune vakaipa?
11 Kwaunogara vanhu ndizvo zvavava here? Hapana mubvunzo kuti ndizvo zvavava. Kwose kwose kune vanhu vane maitiro akaipa. Izvi zvinoratidza kuti Mwari achakurumidza kuita chimwe chinhu, nokuti Bhaibheri rinoti: “Vakaipa pavanomera sezvinomera uye vanhu vose vanoita zvinhu zvinokuvadza pavanotumbuka, zvinoitirwa kuti vatsakatiswe nokusingaperi.”—Pisarema 92:7.
ZVIITIKO ZVAKANAKA!
12, 13. “Zivo yechokwadi” yakawanda sei muino “nguva yokuguma”?
12 Zvechokwadi mazuva okupedzisira azere nenhamo, sezvakafanotaurwa neBhaibheri. Zvisinei, munyika ino yatambura, pane zviitiko zvakanaka pakati pevanamati vaJehovha.
13 “Zivo yechokwadi ichawanda,” bhuku reBhaibheri raDhanieri rakafanotaura kudaro. Izvozvo zvaizoitika rini? Mu“nguva yokuguma.” (Dhanieri 12:4) Kunyanya kubvira muna 1914, Jehovha akabatsira vaya vanoda zvechokwadi kumushumira kuti vawedzere kunzwisisa Bhaibheri. Vakawedzera kunzwisisa chokwadi chinokosha pamusoro pezita raMwari uye chinangwa chake, chibayiro chorudzikinuro chaJesu Kristu, mamiriro ezvinhu evakafa, uye rumuko. Uyezve, vanamati vaJehovha vakadzidza kurarama nenzira inovabatsira uye inorumbidza Mwari. Vakanzwisisawo zvakajeka basa roUmambo hwaMwari uye magadzirisire ahuchaita zvinhu panyika. Vanozoitei neiyi zivo? Mubvunzo iwoyo unotisvitsazve pane humwe uprofita huri kuzadzika mumazuva ano okupedzisira.
14. Kuparidzwa kwemashoko akanaka oUmambo kwakapararira zvakadini mazuva ano, uye ndivanaani vari kuaparidza?
14 “Aya mashoko akanaka oumambo achaparidzwa munyika yose inogarwa,” akadaro Jesu Kristu muuprofita hwake pamusoro po“kuguma kwemamiriro ezvinhu epanguva yacho.” (Mateu 24:3, 14) Munyika yose, mashoko akanaka oUmambo—chiri Umambo hwacho, zvahuchaita, uye mawaniro atingaita zvikomborero zvahwo—ari kuparidzwa munyika dzinopfuura 230 uye mumitauro inopfuura 400. Mamiriyoni eZvapupu zvaJehovha anoshingairira kuparidza mashoko akanaka oUmambo. Zvinobva “kumarudzi ose nemadzinza nevanhu nendimi.” (Zvakazarurwa 7:9) Zvapupu zvinodzidza Bhaibheri mumisha nemamiriyoni evanhu vanoda kuziva chaizvo zvinodzidziswa neBhaibheri vasingabhadhari. Zvechokwadi uku kuzadzika kwouprofita kunoshamisa, kunyanya sezvo Jesu akafanotaura kuti vaKristu vechokwadi vaizo“vengwa nevanhu vose”!—Ruka 21:17.
UCHAITEI?
15. (a) Unodavira here kuti tiri kurarama mumazuva okupedzisira, uye nei? (b) “Kuguma” kucharevei kune vaya vanoshora Jehovha uye kune vaya vanozviisa pasi pokutonga kwoUmambo hwaMwari?
15 Uprofita hwakawanda hweBhaibheri zvahuri kuzadzika mazuva ano, haubvumi here kuti tiri kurarama mumazuva okupedzisira? Pashure pokunge mashoko akanaka aparidzwa kusvikira Jehovha agutsikana, chokwadi “kuguma” kuchasvika. (Mateu 24:14) “Kuguma” kunoreva nguva apo Mwari achabvisa uipi panyika. Kuti aparadze vose vanomushora nemaune, Jehovha achashandisa Jesu pamwe chete nengirozi dzine simba. (2 VaTesaronika 1:6-9) Satani nemadhimoni ake havazotsausi marudzi zvakare. Pashure paizvozvo, Umambo hwaMwari huchadururira zvikomborero pane vose vanozviisa pasi pokutonga kwahwo kwakarurama.—Zvakazarurwa 20:1-3; 21:3-5.
16. Kwaizova kuchenjera kuti uitei?
16 Kuguma kwemamiriro ezvinhu aSatani zvakwava pedyo, tinofanira kuzvibvunza kuti, ‘Ndinofanira kunge ndichiitei?’ Kuchenjera kuramba tichidzidza zvakawanda nezvaJehovha uye zvaanoda kuti tiite. (Johani 17:3) Shingairira kudzidza Bhaibheri. Iva netsika yokugara uchishamwaridzana nevamwe vanoedza kuita zvinoda Jehovha. (VaHebheru 10:24, 25) Wana zivo yakawanda iyo Jehovha Mwari akaita kuti iwanikwe nevanhu munyika yose, wochinja mararamiro ako sezvingadiwa kuitira kuti ufarirwe naMwari.—Jakobho 4:8.
17. Nei kuparadzwa kwevakaipa kuchizoshamisa vanhu vakawanda?
17 Jesu akafanotaura kuti vanhu vakawanda vaisazova nehanya nouchapupu hwokuti tiri kurarama mumazuva okupedzisira. Kuparadzwa kwevakaipa kuchangoerekana kwasvika, vanhu vasingatarisiri. Kufanana nembavha inouya usiku, kuchashamisa vanhu vakawanda. (1 VaTesaronika 5:2) Jesu akanyevera kuti: “Sezvakanga zvakaita mazuva aNoa, ndizvo zvichaitawo kuvapo kwoMwanakomana womunhu. Nokuti sezvavakanga vakaita mumazuva iwayo mafashamo asati auya, vakanga vachidya vachinwa, varume vachiroora nevakadzi vachiroorwa, kusvikira zuva rakapinda Noa muareka; uye havana kucherechedza kusvikira mafashamo auya akavakukura vose, ndizvo zvichaitawo kuvapo kwoMwanakomana womunhu.”—Mateu 24:37-39.
18. Inyevero ipi yakapiwa naJesu yatinofanira kufungisisa?
18 Saka Jesu akaudza vateereri vake kuti: “Zvichenjererei kuti mwoyo yenyu irege kumboremerwa nokudyisa nokunwisa nokuzvidya mwoyo nezvinhu zvoupenyu, uye zuva iroro rikangoerekana rakusvikirai pakarepo seriva. Nokuti richauya pane vaya vose vanogara pamusoro penyika yose. Saka rambai makamuka, muchigara muchiteterera kuti mugone kupukunyuka zvinhu zvose izvi zvinofanira kuitika, uye kumira [vachifarirwa] pamberi poMwanakomana womunhu.” (Ruka 21:34-36) Kuchenjera kufungisisa mashoko aJesu. Nei? Nokuti vaya vanofarirwa naJehovha Mwari uye “Mwanakomana womunhu,” Jesu Kristu, vanotarisira kupukunyuka kuguma kwemamiriro ezvinhu aSatani uye kurarama nokusingaperi munyika itsva inoshamisa yava pedyo zvikuru!—Johani 3:16; 2 Petro 3:13.
^ ndima 4 Kuti uwane mashoko anoratidza kuti Mikaeri nderimwe zita raJesu Kristu, ona Mashoko Okuwedzera, mapeji 218-19.
Inzwa zvimwe
Nei Uchifanira Kudzidza Bhaibheri?
Bhaibheri riri kupa mhinduro dzemibvunzo inokosha muupenyu kumamiriyoni akawanda evanhu panyika. Unodawo here kubatsirwa?


c: text/html

text:
Kana manzwiro atinoita munhuwi aremara
Anatomi
[maumbirwo emuviri]
Zvinoitika kuti hunhuhwi, manzwirwo ahungaitwe nemunhu, hunogona kuva sekunge hwadzikira, kana kuti haupo kana zve kuti hausi nemazvo. Zvikadaro iri hosha zvinogona kutambudza munhu hutano hwake; kuisa munhu pangozi kana achitadza kunhuhwidza zvingamukuvadze nekutadzisa magariro ehupenyu hwakafaranuka.
Kana kugona kunhuhwihwa chinhu kwakarurama kunonzi normosmia [normal osmia], kana kuti unhuhwikwazvo. Asi kana kugona kunhuhwa chinhu kusiri kwazvo kunogona kuva kuri
- Kutadza kunzwa munhuhwi wechinhu chipi zvacho. Uku kunonzi anosmia [an osmia], kuri kwatingati nechekwedu tadzeunhuhwi, shayeunhuhwi.
- Kunzwa hunhuhwi hwechinhu asi kuri kunzwira kure, semunhuhwi wakaderera: hyposmia [hypo osmia] kana kuti dzikounhuhwi.
- Kwekuti manzwirwo ehunhuhwi anenge akapesana nemunhuhwi wechinhu chacho zvekuti chinhu chinenge chine hunhuhwi usirihwo: dysosmia kana kuti pesaunhuhwi.
Munhuhwi hwechinhu hukapesana nemanzwiro ahwo zvinogona kunge zviri zvekuti
- chinhu chacho hachipo phantosmia [phantom osmia], kana kuti unhuhwipasina.
- munhuhwi wacho wachiri kunzi chinahwo hausi wo wachinacho: parosmia / troposmia, kana kuti unhuhwitsveru.
Kugona kunhuhwa chinhu zvino kwanisika sei ? Mukatikati memhuno, nechekumusoro kwayo, mune ganda remukati remiyukoza rakavharira mapfupa anoti cribriform plate, superior nasal septum ne superior turbinate. Muganda iri [olfactory mucosa: gandagwema] imuyukoza yeunhuhwi ndimo munotangira zvese, mune manzwisa egweme [manzwisagweme] anoti akatekenywa nemamorekuru eguhwi anobva abaka. Nzwisa yegayega inemubakiro wayo kana yatekenywa. Hubaki hwacho hunotevedza nzira yetsinganzwa inopinga muuropi huripo seri kwemapfupa arehwa. Kusanganiswa kunoitwa hubaki hwenzwisa dzese muuropi ndihwo hwatinoti ‘munhuhwi’ wechinhu. Nzira yeunhuhwi iyi ika dimbuka ndipo patinova ne tadzeunhuhwi. Manzwisa kana kuti uropi zvika baka zvega pasina munhuhwi ndipo patinova ne unhuhwipasina. Kana manzwisa kana uropi zvisinga bake nemazvo ndipo patinoita unhuhwitsveru.
Kuti chinhu chive nehwema zvinotoda kuti chive nekamweya [volatile substances], kagweme kanobva pachiri kachipinda mumhepo. Kagweme aka mamorekuru echinhu chacho ekuti akamhara pagandagwema remumhuno ano tekenya manzwisagweme akasiyanasiyana. Munhuhwi wakasimba unodaro nemasimbiro ahunoita pakutekenya manzwisagweme. Izvi zvinogona kuva nekuti gweme racho rakawanda kana kuti gweme racho rino tekenya zvakasimba.
Farai Madzimbamuto

robotstxt: allowed

filter: keep


text:
Zita remuBhaibheri Pachirongo Chekare
Muna 2012, nyanzvi dzinoongorora matongo dzakachera dzikawana zvimedu zvidiki zvechirongo chine makore 3 000. Vatsvakurudzi vakafara chaizvo. Chii chakaita kuti vafare? Zvainge zvakanyorwa pazvimedu zvacho ndizvo zvakavafadza.
Nyanzvi dzinoongorora matongo padzakazokwanisa kubatanidza zvimedu zvacho, dzakakwanisa kuverenga mabhii echiKenani aiva pachirongo chacho. Chainge chakanyorwa kuti: “Eshba’al Ben Beda,” zvinoreva kuti “Eshbhaari mwanakomana waBhedha.” Aka ndekekutanga kuti nyanzvi dzinoongorora matongo dziwane zita iri rakanyorwa pachinhu chekare.
Zita rekuti Eshbhaari rinowanikwawo muBhaibheri. Mumwe wevanakomana vaMambo Sauro aiva nezita iroro. (1 Mak. 8:33; 9:39) Purofesa Yosef Garfinkel uyo aivapowo pakawanikwa chirongo chacho akati: “Zita rekuti Eshbhaari rinowanika muBhaibheri uye rava kuwanikwawo muzvinyorwa zvevanoongorora matongo. Zvese izvi zvinoratidza kuti zita iroro nderepanguva yaitonga Mambo Dhavhidhi.” Vamwe vanoti zita iroro raingoshandiswa panguva iyoyo chete. Uyu ndemumwe muenzaniso unoratidza kuti zvakawanika pakuongorora matongo zvinotsigira sei Bhaibheri.
Mune dzimwe ndima dzeBhaibheri, zita rekuti Eshbhaari rinonziwo Ishi-bhosheti. Chikamu chinoti “bhaari” chakatsiviwa nechinoti “bhosheti.” (2 Sam. 2:10) Nei zvakadaro? Vatsvakurudzi vanotsanangura kuti: “Mubhuku rechipiri raSamueri angangodaro akarega kushandisa zita rekuti Eshbhaari nekuti raiyeuchidza vaIsraeri nezvaBhaari, mwari wekunayisa mvura ainamatwa nevaKenani. Asi mubhuku rekutanga raMakoronike tinowana zita rekuti Eshbhaari.”


text:
NYAYA YOUPENYU
Kuwana Makomborero Mubasa raMwari
Kubva ndichiri mudiki ndainyara, ndaitya kukundikana uye zvaindirwadza kuona vanhu vachindisarura. Ndakafunga kuti Bhaibheri raizondinyaradza, saka ndakaenda kuChechi yeRoma yekwataigara kuti ndibatsirwe kurinzwisisa. Asi hapana chandakawana, saka ndakatanga kuita zvemitambo.
Pasina nguva, ndakatanga kuita zvekusimbisa muviri. Ndakazovhura imba yekuita maekisesaizi muSan Leandro, Califonia, U.S.A., ndokutanga kushanda nevanoita zvekusimbisa muviri, kusanganisira murume akambohwina mumakwikwi ekuva Mr. America. Zvisinei, kuva nemazimhasuru hakuna kugadzirisa zvaindinetsa.
NDAKAZOWANA ZVANDAIDA
Imwe shamwari yangu yekubasa iyo yaiziva nezvechido changu chokunzwisisa Bhaibheri, yakandibvunza kana ndaida kuonana nemumwe munhu aigona kundibatsira. Mangwana acho kuseni, mumwe weZvapupu zvaJehovha akauya kumba kwangu. Takaita maawa mana achipindura mibvunzo yangu achishandisa Bhaibheri. Ndakamuti adzoke manheru, uye paakadzoka takakurukura nezveBhaibheri kusvika pakati peusiku. Zvandakadzidza zvakandifadza zvokuti ndakamukumbira kuti azoendawo neni paaizonoparidza mangwana acho, kuti ndione kuti aizviita sei. Ndakashamiswa chaizvo nemashandisiro aaiita Bhaibheri pakupindura mibvunzo yevanhu. Ndakabva ndangosarudza kuti iri ndiro basa randaida kuita!
Saka ndakasiya bhizimisi rangu ndokutanga kuparidza nemurume iyeye aiva piyona, sekudanwa kunoitwa vamwe vashumiri vakagadzwa veZvapupu zvaJehovha. Muna May 1948, ndakabhabhatidzwa pagungano rakaitwa munhandare yeCow Palace Arena iri muSan Francisco, California. Gore iroro rava kunopera ndakabva ndavawo piyona.
Panguva iyoyo ndakakumbira kuti Zvapupu zvishanyire amai vangu. Vakabvuma zvavakadzidza uye pasina nguva vakava mumwe weZvapupu zvaJehovha. Pasinei nekuti vaishorwa nevemumhuri, vakaramba vakatendeka kuna Mwari kwemakore akawanda kusvika pavakazofa. Hapana vamwe vemumhuri medu vakazova Zvapupu.
KUONANA KWANDAKAITA NEMUSIKANA WANDAKAZOROORA
Muna 1950, ndakatamira kuguta reGrand Junction, muColorado, kwandakasangana naBillie. Akaberekwa muna 1928 uye akakura panguva yakaderera upfumi hwemunyika yose. Amai vake Minnie, vaimuverengera Bhaibheri manheru ega ega vachishandisa rambi reparafini. Paakazosvitsa makore mana, Billie akanga ava kugona kuverenga uye ava kutoziva nyaya dzakawanda dzemuBhaibheri nemusoro. Ma1940 ava kunopera, amai vake vakadzidza Bhaibheri neZvapupu ndokuona kuti hakuna nzvimbo inotambudzwa vanhu vachipiswa mumoto kana vafa. (Muparidzi 9:5, 10) Minnie nemurume wake vakazova Zvapupu.
Muna 1949, Billie akadzoka kubva kukoreji kuBoston ndokutanga kunyatsodzidza Bhaibheri. Akasarudza kupa upenyu hwake kuti anamate Mwari pane kuva mudzidzisi wekuchikoro. Akabhabhatidzwa muna 1950 pagungano renyika dzakawanda reZvapupu zvaJehovha rakaitwa muYankee Stadium kuNew York. Pasina nguva ndakaonana naBillie, tikazoroorana, tikatanga ushumiri hwenguva yakazara pamwe chete.
Takatangira muguta reEugene, kuOregon, U.S.A., uye takava neushamwari hwakasimba nevanhu vakawanda veko. Muna 1953 takatamira kuguta reGrants Pass, kuOregon, kuti tinobatsira ungano diki yaiva ikoko. Gore iroro rava kunopera takakokwa kuti tipinde kirasi yechi23 yeGiriyedhi, chikoro cheZvapupu chekudzidzisa mamishinari, chiri pedyo neSouth Lansing, kuNew York, makiromita anenge 400 kuchamhembe kwakadziva kumadokero kweguta reNew York.
BASA REUMISHINARI KUBRAZIL
Muna December 1954, pashure pemwedzi mishanu tapedza Chikoro cheGiriyedhi, ini naBillie takaenda kuBrazil nendege yaiva neinjini mbiri. Tangopedza awa tiri mudenga, imwe injini yakafa, asi takamhara zvakanaka muBermuda. Takavazve nerimwe dambudziko rakatimanikidza kumhara muCuba. Takaita maawa 36 tiri munzira zvokuti takazosvika pamahofisi eZvapupu zvaJehovha muRio de Janeiro, kuBrazil nyama dzisisade.
Pashure penguva pfupi, takaenda nemamwe mamishinari maviri kuguta reBauru, muSão Paulo kunotanga musha mutsva wemamishinari. Guta racho raiva nevanhu vanopfuura 50 000, uye ndisu taiva Zvapupu zvekutanga ikoko.
Takatanga kuparidzira vanhu mudzimba dzavo, asi mupristi weChechi yeRoma akabva atanga kutipikisa. Aititevera achiudza vanhu vataiparidzira kuti vasateerera zvataitaura. Mumavhiki mashomanana, imwe mhuri yakakura yataidzidza nayo yakagamuchira chokwadi cheBhaibheri ndokuzobhabhatidzwa. Vamwe vakabva vatangawo kutodzidza Bhaibheri.
Mhuri iya yatakadzidza nayo yaiva nehama yaiva purezidhendi weimwe kirabhu yaiva nemukurumbira. Ndakaronga kuti tiitire gungano munzvimbo yekirabhu iyi. Mupristi weChechi yeRoma akaramba achiedza kuti chibvumirano chatainge taita chikanzurwe, asi purezidhendi wacho akaudza nhengo dzekirabhu kuti: “Kana mukachikanzura, ndichasiya basa!” Saka takabvumirwa kuita gungano racho.
Gore rakatevera, muna 1956, takakokwa kugungano reruwa rakaitirwa muguta reSantos, riri muSão Paulo. Zvapupu zvinenge 40 zvemuungano yedu zvakaenda kugungano iroro nechitima. Patakadzoka kuBauru, ndakasvikowana tsamba yaiti ndakanga ndava kunoshanda semutariri anoshanyira ungano dzeZvapupu zvaJehovha. Saka ndakatanga basa iroro randakazoita kwemakore angasvika 25 ndichitenderera nzvimbo dzakawanda munyika yakakura yeBrazil.
ZVAIITIKA MUBASA RACHO
Panguva iyoyo kufamba kwainge kusiri nyore. Takapedza nyika yacho yose tichifamba nebhazi, chitima, ngoro, mabhasikoro uye netsoka. Rimwe remaguta atakatanga kuenda ndereJaú, riri muSão Paulo. Ikoko, takapikiswa nemumwe mupristi.
Akati, “Siyanai nekuparidzira ‘makwai angu!’”
Takabva tati, “Haasi ako, ndeaMwari.”
Takaronga kuti tiratidze vanhu firimu rebasa redu rekuparidza munyika yose raiva nemusoro unoti, The New World Society in Action, asi mupristi uya akaronga chikwata kuti atirwise. Takabva tangoudza mapurisa. Mupristi wacho nemhomho yake pavakasvika pataiva, vakawana pasingapindike nekuti paiva nemapurisa ainge akavanongedzera pfuti. Firimu iri rakanakidza boka rose rakakura raivapo.
Kare ikako, kwose kwataienda vanhu vaitipikisa uye vaitivenga nekuti vaisafarira zvechitendero. Somuenzaniso patakaenda kuBrusque, guta riri pedyo nereBlumenau, kuSanta Catarina, takasangana nemapiyona maviri aishumira ikoko asi achipikiswa zvisingaiti. Zvisinei Mwari akakomborera zvikuru kutsungirira kwavakaita. Iye zvino, papfuura makore 50, asi kwatova neungano dzinopfuura 60 munharaunda iyoyo, neImba Yemagungano yakanaka iri muguta riri pedyo reItajaí!
Chimwe chinhu chatisingakanganwi mubasa redu rokushanyira ungano kwaiva kushanda kwataiita nemufaro nezvimwe Zvapupu pakugadzirira magungano makuru. Kuma1970, ndakava neropafadzo yekuva mutariri wegungano rakaitirwa munhandare yakakura yeMorumbi. Ungano dzingasvika 100 dzaiva pedyo nenhandare, dzakakumbirwa kuti imwe neimwe yadzo itumire vanhu 10 kuti vauye manheru kuzotsvaira nekuita mamwe mabasa, gungano richizoitwa mangwana acho.
Vamwe vatambi venhabvu pavaibuda munhandare manheru iwayo vainyomba vachiti: “Tionereiwo vanhu ava, vari kufunga kuti vanosvikepi nemabhurumu nezvikorobho.” Asi pakazosvika pakati peusiku nhandare yose yakanga yachena! Maneja wenzvimbo yacho akati: “Basa ramaita imi Zvapupu mumaawa mashomanana, raizotorera vashandi vedu vhiki rose kuti varipedze!”
KUDZOKERA KUUNITED STATES
Baba vangu vakashaya muna 1980, uye takabva tadzokera kuUnited States kuti tinochengeta amai vangu vaiva muguta reFremont, muCalifornia. Manheru taiita mabasa okutsvaira muzvivako, uye takaramba tiri mapiyona tichibatsira vanhu veko vaitaura chiPortuguese. Takazotamira kunharaunda yaiva pedyo yeSan Joaquin Valley, tikatanga kutsvaga vanhu vanotaura chiPortuguese kubva kuSacramento kusvika kuBakersfield. Iye zvino muCalifornia mava neungano dzechiPortuguese dzinosvika 10.
Pakashaya amai vangu muna 1995, takatamira kuFlorida, tichinochengeta baba vaBillie kusvikira pavakazofa. Amai vake vakanga vatoshaya kare muna 1975. Mugore ra2000 takatamira kugwenga riri kumusoro nechekumaodzanyemba muColorado, uko kwatakapayona tichiparidzira zvizvarwa zvekuAmerica zviri munharaunda yeNavajo neUte. Zvinosuwisa kuti Billie akafa muna February 2014.
Hakusi kufara kwandiri kuita kuti makore anopfuura 65 adarika, ndakaonana nemumwe weZvapupu zvaJehovha uyo akapindura mibvunzo yangu yakawanda achishandisa Bhaibheri! Chinonyanya kundifadza ndechekuti ndakaongorora kuti zvaaitaura ndizvo here zvinonyatsodzidziswa neBhaibheri. Izvi zvakazoita kuti ndiwane makomborero mubasa raMwari.
Inzwa zvimwe
Vakazvipa Nemwoyo Unoda—kuBrazil
Verenga zvinokurudzira zvakaitika kune vamwe vakatamira kune imwe nzvimbo kuti vanyatsoshumira Mwari.


text:
Kuudza Vanhu vemuParis Nezvetariro Iri muBhaibheri
Dhaunirodha
Kubva musi wa30 November kusvika musi wa12 December 2015, United Nations yakaita musangano waitaura nezvekuchinja kuri kuita mamiriro ekunze (COP21). Pamusangano wacho, vanhu vakabva kunyika 195 vakaungana muParis, kuFrance, kuti vakurukure zvingaitwa kuti paderedzwe kukanganiswa kwemamiriro ekunze epasi rese kuri kuitwa nevanhu. Vanhu vanenge 38 000, kusanganisira vakuru vakuru vemuhurumende, nyanzvi dzesayenzi, nyanzvi dzinoona nezvezvakatipoteredza uye vatungamiriri vemabhizinesi, vakauya kumusangano wacho. Vamwe vaisvika makumi ezviuru vakaenda panzvimbo yaiva pedyo nepaiitirwa musangano wacho kuti vanodzidza nezvekuchinja kuri kuita mamiriro ekunze.
Kunyange zvazvo Zvapupu zvaJehovha zvisina kubatanidzwa pane zvaiitwa pamusangano uyu, izvowo zvine hanya nekuchengetedzwa kwezvakatipoteredza. Mazana eZvapupu akanga achiita mushandirapamwe unokosha muParis, wekuudza vanhu veko nezvetariro yavo iri muBhaibheri yekurarama panyika isina kusvibiswa.
Mumwe weZvapupu zvaJehovha paaiva muchifambiso cheruzhinji, akataura nemumwe murume aibva kuPeru, uyo ainge akapfeka hembe dzekunyika kwake. Murume wacho akataura kuti kunyange zvazvo iye aine utano hwakanaka uye achigara panzvimbo yakanaka iri mugomo, iye anonetseka nezvekuti ramangwana repasi rino richange rakamira sei. Akabayiwa mwoyo netariro inokurudzira yaakaudzwa, uye akanyemwerera paaitora kadhi rinoratidza website yedu inoti, www.jw.org.
Zvimwe Zvapupu zviviri pazvaiva muchitima, zvakataura neimwe nyanzviyezvesayenzi yekuAmerica inoona nezvekuchengetedzwa kwezvakapoteredza. Yakashamisika payakaziva kuti veZvapupu zvaJehovha vakanga vawana mubayiro kubva kuGreen Building Initiative nekuti vakazvipira kuvaka zvivako zviviri pahofisi yeZvapupu iri muUnited States kuWallkill, New York nenzira isingakanganisi nharaunda yakapoteredza. Iye akabvumawo kupiwa kadhi rinoratidza website yedu.
Vakawanda vakavimbisa kuti vachaenda pawebsite yedu pashure pekunge vashamiswa nekuti Zvapupu zvinoda chaizvo kuti zvinhu zvakapoteredza zvichengetedzwe. Mumwe mukadzi wokuCanada akanga auya kumusangano uyu, akanzwa kuti Zvapupu zvakaedza nepese pazvaigona kuchengetedza nzvimbo iri muWarwick, kuNew York, iyo inovakirwa matendere neshiri dzinonzi eastern bluebird. Munharaunda iyi ndimo mune zvivako zvemahofisi makuru eZvapupu. Mukadzi wacho akati: “Ndisati ndava kuona nezvekuchengetedzwa kwezvakatipoteredza, ndaimbodzidza nezveshiri. Ndanga ndisingazivi kuti Zvapupu zvaJehovha vanhu vanokoshesa mhuka. Saka kubva nhasi ndichaverenga mabhuku enyu uye ndichaenda pawebsite yenyu kuti ndidzidze zvakawanda nezvenyu!”
Inzwa zvimwe
Chinangwa chaMwari Nokuda Kwenyika Ndechei?
Bhaibheri rinotsanangura kuti nei Mwari akasika nyika, kuti kutambura kuchaguma rini, uye ramangwana renyika uye revaya vanogara pairi rakaita sei.
Vanhu Vachaparadza Pasi Rino Zvokusagadzirisika Here?
Bhaibheri rakagara rataura nezvekuparadzwa kuri kuitwa nyika uye kuti kuchasvika papi.


text:
Nhau 43: Joshua Anova Mutungamiri
Mosesi anoda kupinda muKanani navaIsraeri. Nokudaro anokumbira kuti: ‘Regai ndiyambuke Rwizi rweJoridhani, Jehovha, ndigoona nyika yakanaka’ Asi anoti: ‘Zvaringana! Usazvidudzazve!’ Unoziva here kuti nei Jehovha akadaro?
Imhaka yechakaitika apo Mosesi akarova dombo. Yeuka, iye naAroni havana kukudza Jehovha. Havana kuudza vanhu kuti ndiJehovha aibudisa mvura mudombo. Jehovha akataura kuti haati aizovarega vachipinda muKanani nokuda kweichi chikonzero.
Pashure pemwedzi mishoma Aroni afa, Jehovha anoudza Mosesi kuti: ‘Tora Joshua, ugomumisa pamberi paEreazari muprista navanhu. Ipapo pamberi pavo vose, zivisa munhu wose kuti Joshua ndiye mutungamiriri mutsva.’ Mosesi anoita sezvataura Jehovha, sezvaungaona mumufananidzo.
Ipapo Jehovha anoudza Joshua kuti: ‘Simba, uye usatya. Uchatungamirira vaIsraeri kupinda munyika yeKanani yandakavapikira, uye ndichava newe.’
Pashure Jehovha anoudza Mosesi kukwira kumusoro kwegomo reNebho riri munyika yaMoabhi. Mosesi anogona kutarira napaRwizi rweJoridhani ndokuona nyika yakatsvinda yeKanani ari pamusoropo. Jehovha anoti: ‘Iyi ndiyo nyika yandakapikira kupa kuvana vaAbrahama, Isaka naJakobho. Ndaita kuti uione, asi handizokupinzi mairi!
Mosesi anofira pamusoro peGomo reNebhopo. Akanga ava namakore 120. Anga achakasimba, nameso ake akanga achikuona zvakanaka. Vanhu vakasuruvara zvikuru uye vanochema nokuti Mosesi afa. Asi vanofara kuva naJoshua somutungamiri wavo mutsva.
Numeri 27:12-23; Dheuteronomio 3:23-29; 31:1-8, 14-23; 32:45-52; 34:1-12.
Mibvunzo
- Mumufananidzo, varume vaviri vakamira naMosesi ndivanaani?
- Jehovha anoudza Joshua kuti chii?
- Nei Mosesi achikwira pamusoro peGomo reNebho, uye Jehovha anoti chii kwaari?
- Mosesi anofa ava nemakore mangani?
- Nei vanhu vakasuruvara, asi vane chikonzero chei chokufara?
Mibvunzo yokuwedzera
- Verenga Numeri 27:12-23.
Ibasa ripi rakakura kwazvo iro Joshua akapiwa naJehovha, uye kuva nehanya kwaJehovha nokuda kwevanhu Vake kunoratidzwa sei nhasi? (Num. 27:15-19; Mab. 20:28; VaH. 13:7)
- Verenga Dheuteronomio 3:23-29.
Nei Jehovha asina kubvumira Mosesi naAroni kuyambukira kunyika yakapikirwa, uye chidzidzoi chatingadzidza apa? (Dheu. 3:25-27; Num. 20:12, 13)
- Verenga Dheuteronomio 31:1-8, 14-23.
Mashoko aMosesi okuonekana nevaIsraeri anoratidza sei kuti akagamuchira nokuzvininipisa chirango chakabva kuna Jehovha? (Dheut. 31:6-8, 23)
- Verenga Dheuteronomio 32:45-52.
Shoko raMwari rinofanira kuita sei upenyu hwedu? (Dheut. 32:47; Revh. 18:5; VaH. 4:12)
- Verenga Dheuteronomio 34:1-12.
Kunyange zvazvo Mosesi asina kumboona chiso chaJehovha chaicho, Dheuteronomio 43:10 inoratidzei pamusoro poukama hwake naJehovha? (Eks. 33:11, 20; Num. 12:8)
Inzwa zvimwe
Joshua Kadhi reBhaibheri
Joshua nemauto ake vakawisira sei pasi masvingo eJeriko? Prinda kadhi iri reBhaibheri, uye dzidza zvakawanda nezvemunhu uyu womuBhaibheri aiva neushingi.


text:
CHIDZIDZO 10
Jesu Aiteerera Nguva Dzose
Nguva dzose zviri nyore here kuti uteerere vabereki vako?— Dzimwe nguva zvakaoma. Waizviziva here kuti Jesu aiteerera Jehovha nevabereki vake?— Zvaakaita zvingakubatsira kuti uteerere vabereki vako kunyange pazvinenge zvisiri nyore. Ngatidzidzei zvakawanda nezvazvo.
Jesu asati ava panyika, aiva naBaba vake, Jehovha, kudenga. Asi Jesu aivawo nevabereki pasi pano. Vainzi Josefa naMariya. Unoziva here kuti chii chakaitika kuti vave vabereki vaJesu?—
Jehovha akatora upenyu hwaJesu kudenga akahuisa mudumbu maMariya kuti Jesu agone kuberekwa uye kurarama panyika. Izvi zvaishamisa! Jesu akakura ari mudumbu maMariya sezvinongoita vamwe vana vanokura vari mudumbu maamai vavo. Papera mwedzi inenge 9, Jesu akaberekwa. Izvi ndizvo zvakaita kuti Mariya nemurume wake, Josefa, vazova vabereki vaJesu pasi pano.
Jesu paaingova nemakore 12, akaita chimwe chinhu chakaratidza kuda kwaaiita Baba vake, Jehovha. Izvi zvakaitika Jesu nemhuri yake pavakaita rwendo rurefu rwokuenda kuJerusarema kuPaseka. Vava munzira kudzoka kumba, Josefa naMariya vakashayiwa Jesu. Unoziva here kuti Jesu aiva kupi?—
Nei Jesu aiva patemberi?
Josefa naMariya vakakurumidza kudzokera kuJerusarema ndokutsvaka Jesu kwose kwose. Vainetseka zvikuru nekuti vakanga vasiri kumuwana. Asi papera mazuva 3, vakamuwana ari mutemberi! Unoziva here kuti nei Jesu aiva patemberi?— Nemhaka yokuti ikoko aigona kudzidza nezvaBaba vake, Jehovha. Aida Jehovha uye aida kudzidza kuti angamufadza sei. Jesu aiteerera Jehovha nguva dzose, kunyange paainge ava munhu mukuru. Aiteerera kunyange pazvainge zvakamuomera uye pazvaiita kuti atambure. Jesu aiteererawo Josefa naMariya here?— Bhaibheri rinotaura kuti aivateerera.
Ungadzidzei pane zvakaitwa naJesu?— Unofanira kuteerera vabereki vako, kunyange pazvinenge zvakakuomera. Uchadaro here?—


text:
Afasoro 9:1-2
Soro danu imuka yaisina Yesubairo mai wake
1-2Soro dino ukeibike Yesunu wake naukeibisa oroubake meramawere uke yareibirie. Eno uke yareibirieke moi odo anike i dawako dai ofereni ode sibore sianeka mibairo anike eno wei, owaowa yanake mainaro i Damasikasi goiro Du orounu sosi yawokaisa oroubairo ane mamiaro efisake emuama na unu kofokoro i Yesunu wake naukaisa orou emeini awekaboini yaisina emenu wana mune ane derena enaro naama uwamiake mune Derusaremu goiro waure famia wei. Eno weiro owaowa yanake mairo ani.
3-4Anike Damasikasi orofaro aneibibaie edoro daiwere ureroma isare aarike Soronu ofe ubu edorowere mane uiro Soro dooro isare uri. Isare uriro ureroma wake isare aarike eno wei. Soro, anemebake Na meramawere uke yarakunara wei?


text:
Rukweza
Rukweza (Millet) idzinde rinenge huswa rinembeu dikidiki dzinodyiwa sechikafu uye dzinde iri rinoshandiswa sechikafu chezvipfuyo, nokubikiswa sadza nedoro. Rimwe zita rinoshanda nderekuti njera.
Muno muAfrica rukweza rwakawandira kuNigeria, Niger, Mali, Senegal neBurkina Faso. Rukweza runorarama munzvimbo dzinopisa dzisina mvura yakawanda, runorarama makore enzara.
Mamwe maDuramazwi anoti zviyo riturikirwe kunzi grain in general, kureva mbesa dzose dzinorimirwa kuti dzigodyiwa tsanga.
Mhando dzerukweza[chinja | edit source]
- Gwezere (1. Eleusine indica & africana 2. High-eared var finger-millet) imhando yerukweza.
- Kudoro kana chiutsi (Dark-headed var finger millet) imhando yerukweza rwakasvipira.
- Mhewana; chibwe; garindi; chikwai; ndundu; mazhovore; chinyamandi; mande; chimhive; maramba. Kune zita remhuri rinonzi Nyamande.
- Mande (black grains of millet) rukweza rune tsanga nhema.
- Njera kana rupoko (red or brown millet).
Mamwe Mazwi[chinja | edit source]
- Njera (the day's portion of grain).
- Dzinda (A little on grinding stone)
- Muchokotwa (abundance of grain).
- Koto kana makoto (empty ears of finger millet) zvichireva hura hwerukweza husisina mhodzi mushers mekupura. Vanokotorodza makoto mushure mejakwara.
- Hura (ears of millet or sorghum) kutaura nhengo dzakabata mhodzi dzerukweza kana mapfunde.
- Shiri dzinomhumha pamurwi werukweza. Kumhumha zvichireva kumomotera.
- Mande (1. Black Finger millet grains; 2. Particle of crushed grain).


text:
Ndainge ndiri form 6 and all this time ndainge ndazama kuva good girl sinve ndakagona kupedza form 5 ndirivirgin ndisati ndambosvirwa. Ndakadzidza pamixed school from primary and secondary saka vakomana were just friends of mine handina kumbofunga kuti kusvirwa kunonaka like this I have always just ignored it.
Ndakayenda kumba kwefriend yangu ndikasvika achiwona pono ndikanzwa ropa mumuviri wangu richiyita kumhanya mhanya, musi uyu ndakabva ndaita mawet dreams apa ndaisvirwa nevamwe teacher vangu. This teacher vainge vachingova too friendly neni zvaindaisanzwisisa but ndaimufarirawo but ndainge ndisati ndambomuona sepotential boyfriend but kubva musi uyu ndainge ndakungomunyara kunge akambondinyenga apa iye ainge asina. The next day ndayenga kuchikoro ndakamuona teacher uyu ndokubva ndakuhwanda zvekuti kana iye akashaya kuti chii chainge chaitika apa inini ndainge ndichingoti ndikamutarisa ndotanga kuwoma achindosvira, ndakabva ndatanga kumuona zvine nyere mukati.Mumwe musi ndaitonzwa beche rangu richinyerekedza kunge munhu arikufambwa fambwa pandakaisa ruoko rwangu mubhurugwa ndiri muclass ndakanzwa kuti ndainge ndatota sezvandakaita musi wandakamuka after ndaita wet dream nateacher.
Mumwe musi ndakayenda kuchikoro ndakapfeka kaskirt kadiki ndokubva ndagara pamberi zvekuti teacher vaiwona zvidya zvangu zvakatsvuka ndikawona mudzidzisi vachingobata mboro yavo vobva vatarisa kuside kana kuisa ruoko muhomwe kunge varikugadzisa something. Ndakazviona kuti ndainge ndavakuvadza nekuti ndainge ndakapfeka white panty kuti riwoneke vakamira kumberi kwangu, class yakupera ndikanzwa zvakunzi please stay behind need a word, ipapo inini ndangoti nechemumoyo need you kuti mundisvire sezvamakandiita kuhope.Ndakasara kumashure ndokuyenda muka small office kavo ndokubva ndagara pasi, ndichibva ndati Sir, is everything okay ndirikuda kumhanyira kuBreak ivo vachibva vati ko urikundiitei muclass, teacher vangu vaitaura straight talk chaiyo zvikanzi ndadzidzisa nhasi mboro yangu yakamira pamusaka pako. Ndichibva ndatanga kuseka ndokuti I am sorry Sir but inini ndakakurotai muchindisvira saka mazuva ano ndirikutoshaya zvekuita pese pandinenge ndakuwonai. Vakabva vati that’s good news ko wakadii kundiudza straight ndakanyotsokunzwisa kuti mboro yangu inonaka sei, tichibva taseka.


text:
Mukweso
Mukweso wemagetsi (muChirungu: electrical resistance) wechinhu chinoshanda nemagetsi zvinoreva kupikisa kwekufamba kwemuyerero wemagetsi muchinhu ichocho. Kana mukweso wakondekwa (inverse) unonzi mugwinho; izvi zvinoreva kuti zviri nyore sei kuti muyerero wemagetsi upfuure muchinhu chinoshanda nemagetsi. Chiyerwo chemukweso mudandira rezviyero pasirose (SI) chinonzi ohm. Mugwinho hunoyerwa mumasiemens.
Chiro chine mucheko wenharaunda, wakaenzanirana chinoratidza mukweso une rupandavaro rwakadondeka hurefu. Zvinhu zvese zvine mukweso wemagetsi, kunze kwemasupakondakita asina mukweso.
Mukweso (R) wechiro unodudzirwa semudida webasa paumwe hwechaji (vhoruteji) kumativi kwechiro (V) nerufuvha muchiro ichocho (I) pachiva nemugwinho (G) iri pindukwo yacho:
Kune zviro zvizhinji, V na I zvine rupandavaro rwakadondeka; izvi zvoreva kuti R na G mikokonerwa (constants) (asi zvinogona kushanduka zvichienderana nezvimwe zvinhu somuenzaniso, hujoto). Rupandavaro urwu runodudzirwa neMutemo waOhm uye zviro zvinotaridza rupandavaromsaizvozvi zvinonzi zviro zviri ohmiki.
Mukweso wemagetsi unoyerwa neohmita (ohmmeter).
Rimwe izwi rinoreva resist nderekuti kutayira, kutavira.???
- Kukwesa (Be defiant, contumacious).
Mikweso inogarowanikwa[chinja | edit source]
Kwakawanikwa Ruzivo[chinja | edit source]
- ↑ Hukweso hwecopper i1.7×10-8Ωm. Ona [1].
- ↑ Electric power substations engineering na John Douglas McDonald, p 18-37, [2]
- ↑ [3] Kune bhatiri ritsva reEnergizer E91 AA alkaline battery, mukweso wemukati unosiyana kubva pa0.9Ω nehujoto hwe -40°C, kusvikira 0.1Ω nehujoto hwe +40°C.
- ↑ Mukweso wegirobhu re60W kuEurope (230V magetsi epaplug) inenge iri 900 ohm. Mukweso wefiramende unotemba nehujoto; manhamba aya ndeefiramende irikutopisa apa girobhu richiburitsa chiedza.
- ↑ 100,000 ohm pakubata neganda rakaoma, 1000 ohms pakubata neganda rakatota kana rakatsemuka. Zvinotembawo nezvimwe zvinhu. Wonawo: Publication No. 98-131: Worker Deaths by Electrocution. National Institute for Occupational Safety and Health


text:
Vechidiki, Simbisai Kutenda Kwenyu
“Kutenda . . . kuratidzwa kuri pachena kwezvinhu chaizvoizvo kunyange zvisati zvaonekwa.”
NZIYO: 41, 69
1, 2. Vechidiki vangasangana nemuedzo upi, uye vangaitei kuti vaukurire?
“HANDINA kumbofunga kuti wakapusa kudaro zvekuti ungatenda kuti kuna Mwari,” akadaro mumwe mwana wechikoro achiudza imwe hanzvadzi yechidiki kuBritain. Imwe hama yekuGermany yakanyora kuti: “Vadzidzisi vangu vanoona nhoroondo iri muBhaibheri yekusikwa kwezvinhu sengano. Uye vanongofunga kuti vadzidzi vanotenda kuti zvinhu zvakashanduka-shanduka.” Imwe hanzvadzi yechidiki yekuFrance yakati: “Vadzidzisi vekuchikoro kwedu vanoshamisika kuti kune vadzidzi vachiri kutenda zvinotaurwa neBhaibheri.”
2 Semushumiri waJehovha wechidiki kana kuti semunhu ari kudzidza nezvake, unombofungawo kutevedzera zvinotendwa nevamwe here, zvakadai sekuti zvinhu zvakashanduka-shanduka, pane kutenda kuti kune Musiki? Kana zvakadaro, pane zvaunogona kuita kuti usimbise kutenda kwako. Chimwe chacho ndechekushandisa simba rekufunga rawakapiwa naMwari, iro ‘richaramba rakakurinda.’ Kurishandisa kuchakudzivirira pane zvinodzidziswa nevanhu zvinogona kuparadza kutenda kwako.
3. Tichakurukurei munyaya ino?
3 Kutenda kwechokwadi kunobva pazivo yakarurama pamusoro paMwari. (1 Tim. 2:4) Saka paunodzidza Shoko raMwari nemabhuku echiKristu, zvinokosha kuti umbomira uchifunga zviri kutaurwa. Shandisa simba rako rekufunga kuti ‘unzwisise’ zvaunenge uchiverenga. (Mat. 13:23) Ngationei kuti kuita kudaro kunogona kukubatsira sei kuwana uchapupu hwakawanda hunogona kusimbisa kutenda kwako muna Mwari uye muBhaibheri.
UNGASIMBISA SEI KUTENDA KWAKO?
4. Nei kuti Mwari ariko kana kuti zvinhu zvakashanduka-shanduka, kwese kuri kutenda, uye tinofanira kuitei kuti tizive chokwadi?
4 Wakambonzwa here vanhu vachiti vanobvuma kuti zvinhu zvakashanduka-shanduka nekuti ndizvo zvinotaurwa nesayenzi uyewo vachiti zvekuti Mwari ariko inongova nyaya yekutenda? Vakawanda ndizvo zvavanofunga. Asi chatinofanira kuziva ndechekuti: Pasinei nekuti munhu anoti kuna Mwari kana kuti anoti zvinhu zvakashanduka-shanduka, pane kutenda kwaanenge atori nako. Nei tichidaro? Hapana munhu akamboona Mwari kana kuona chimwe chinhu chichisikwa. (Joh. 1:18) Uyewo hapana musayendisiti kana mumwe munhu akaona zvinhu zvichishanduka-shanduka. Semuenzaniso, hapana munhu akamboona mhuka yakaita segudo ichishanduka-shanduka kusvika yava munhu. (Job. 38:1, 4) Saka tese zvedu tinofanira kuongorora uchapupu huripo toshandisa simba rekufunga kuti tizive chokwadi. Muapostora Pauro akataura nezvezvinhu zvakasikwa achiti: “Nokuti izvo zvaari zvisingaoneki, iro simba rake risingagumi nokuva kwake Mwari, zvinonyatsooneka kubvira pakasikwa nyika, nokuti zvinonzwisiswa panoonekwa zvinhu zvakaitwa, zvokuti havana chokuzvipembedza nacho.”
5. Takabatsirwa sei kuti tikwanise kushandisa simba redu rekufunga?
5 ‘Kunzwisisa’ kunotaurwa parugwaro urwu kunoreva kuona zvinhu zvingasakurumidza kuoneka. (VaH. 11:3) Nokudaro, vanhu vanonzwisisa havangoshandisi maziso nenzeve chete, asiwo pfungwa dzavo. Takapiwa zvinhu zvakawanda zvinotibatsira zvine mashoko akanyatsotsvakurudzwa. Zvinhu izvi zvinoita kuti ‘tione’ Musiki wedu nemaziso ekutenda. (VaH. 11:27) Zvinosanganisira vhidhiyo inonzi The Wonders of Creation Reveal God’s Glory, bhurocha rinonzi Was Life Created? nerinonzi The Origin of Life
6. Kushandisa zvinhu zvatakapiwa kunobatsira sei, uye iwe kwakakubatsira sei?
6 Imwe hama yekuUnited States ine makore 19, yakataura nezvemabhurocha maviri ambotaurwa ichiti: “Ari kundibatsira chaizvo. Mabhurocha iwayo ndakaadzidza kakawanda.” Imwe hanzvadzi yekuFrance yakanyora kuti: “Nyaya dzakanzi ‘Zvakangoitika Zvega Here?’ dzinondinakidza chaizvo. Dzinoratidza kuti mainjiniya angatevedzera zvinhu zvakasikwa asi zvinhu zvaanogadzira hazvizombofi zvakaenzana nezvakasikwa.” Vabereki vemumwe musikana ane makore 15 vari kuSouth Africa vakati: “Mwanasikana wedu paanowana Mukai! anotanga kuverenga nyaya yakanzi ‘Nhaurirano.’ Ko iwe? Unonyatsoshandisa zvinhu izvi here? Zvinogona kuita kuti kutenda kwako kuite semuti une midzi yakadzika. Kutenda kwako kuchakubatsira kuti umire wakasimba kuti usakanganiswa nedzidziso dzenhema dzakaita semhepo ine simba.
KUTENDA ZVINOTAURWA NEBHAIBHERI
7. Nei Mwari achida kuti ushandise simba rako rekufunga?
7 Zvakaipa here kubvunza pamusoro pezvinotaurwa neBhaibheri? Hazvina kuipa! Jehovha anoda kuti ushandise ‘simba rako rekufunga’ kuti unyatsoona kuti chokwadi ndechipi. Haadi kuti uite gundamusaira panyaya yekutenda. Saka shandisa simba rako rekufunga kuti uwane zivo yakarurama. Zivo iyoyo inogona kuva faundesheni yakasimba yekutenda kwechokwadi. (Verenga VaRoma 12:1, 2; 1 Timoti 2:4.) Imwe nzira yekuwana nayo zivo yakadaro ndeyekudzidza nyaya dzaunoda kunyatsoziva nezvadzo.
8, 9. (a) Vamwe vangafarira kudzidza nezvei? (b) Vamwe vakabatsirwa sei nekufungisisa zvavanodzidza?
8 Vamwe vakasarudza kudzidza nezveuprofita hweBhaibheri kana kuti kuwirirana kwarinoita nesayenzi, nezvakaitika kare uye neuchapupu hwakaonekwa pakuongorora zvinhu zvekare. Humwe uprofita hunonakidza huri pana Genesisi 3:15. Vhesi iyoyo ndiyo inotanga kutaura nezvedingindira reBhaibheri. Dingindira racho kurevererwa kweuchangamire hwaMwari uye kutsveneswa kwezita rake kuburikidza neUmambo. Ichishandisa mashoko ekufananidzira, vhesi iyoyo inoratidza kuti Jehovha achabvisa sei kutambura kwevanhu. Ungadzidza sei nezvaGenesisi 3:15? Imwe nzira ndeyekugadzira chati inoratidza nguva yezviitiko zvemuBhaibheri. Pachati yacho unogona kuisa magwaro anoratidza kuti Mwari akabudisa sei pachena zvishoma nezvishoma kuti zvinotaurwa muvhesi iyoyo zvinomiririrei, uyewo magwaro anoratidza kuti uprofita ihwohwo huchazadzika. Paunoona kuwirirana kunoita magwaro acho, uchava nemhedziso yekuti vaprofita vemuBhaibheri uye vanyori varo vanofanira kunge vaitungamirirwa “nomudzimu mutsvene.”
9 Imwe hama yekuGermany yakataura kuti bhuku rimwe nerimwe reBhaibheri rine mashoko ane chekuita neUmambo. Yakati: “Ndizvo zvazvakaita kunyange zvazvo Bhaibheri rakanyorwa nevarume 40. Uye vazhinji vavo vakararama panguva dzakasiyana uye vakanga vasingazivani.” Hanzvadzi yekuAustralia yakakurudzirwa nenyaya yekudzidza iri muNharireyomurindi yaDecember 15, 2013, yakatsanangura zvinorehwa nepaseka. Paseka yakabatana nezviri pana Genesisi 3:15 uye kuuya kwaMesiya. Hanzvadzi yacho yakanyora kuti: “Nyaya yacho yakandivhura maziso ndikaona kuti Jehovha anoshamisa zvikuru. Zvakandikanga mate mukanwa kuti mumwe munhu akafunga nezveurongwa uhwu achiitira vaIsraeri uye kuti hwakazozadziswa pachishandiswa Jesu. Ndakatombomira ndichifungisisa nezvekushamisa kwepaseka iyoyo.” Chii chakaita kuti hanzvadzi iyi inzwe saizvozvo? Yakafungisisa zvayakaverenga uye ‘yakazvinzwisisa.’ Izvi zvakabatsira pakusimbisa kutenda kwayo uye kuti iswedere pedyo naJehovha.
10. Kuvimbika kwevanyori veBhaibheri kunosimbisa sei kutenda kwatinoita zvavakanyora?
10 Chimwe chinhu chinosimbisa kutenda chekufunga nezvacho kushinga uye kuvimbika kwevarume vakanyora Bhaibheri. Vanyori vakawanda vekare vaikwidziridza vatungamiriri vavo uye vaikudza umambo hwavo. Asi vaprofita vaJehovha vaigara vachitaura chokwadi. Vaitotaura zvaikanganiswa nevanhu verudzi rwavo, kunyange madzimambo avo. (2 Mak. 16:9, 10; 24:18-22) Uye vaibudisa pachena kutadza kwavo uye kwevamwe vashumiri vaMwari. (2 Sam. 12:1-14; Mako 14:50) Imwe hama yechidiki yekuBritain yakati, “Panongova nevanhu vashoma vakavimbika zvakadaro. Izvi zvinotiwedzera chivimbo chekuti zvechokwadi Bhaibheri rinobva kuna Jehovha.”
11. Vechidiki vangawedzera sei kukoshesa mazano ari muBhaibheri?
11 Vanhu vakawanda vanobvuma kuti Bhaibheri rakafemerwa naMwari nekuti rine mazano anobatsira. (Verenga Pisarema 19:7-11.) Imwe hanzvadzi yechidiki yekuJapan yakanyora kuti: “Mhuri yedu payakashandisa zvinodzidziswa neBhaibheri, takatanga kuva nemufaro. Takava vanhu vane rugare, vakabatana, uye vane rudo.” Mazano eBhaibheri anotidzivirira kuti tisabatanidzwa pakunamata kwenhema uye pakutenda mashura sezvinoita vakawanda. (Pis. 115:3-8) Zvinotaurwa nevamwe kuti hakuna Mwari zvinokanganisa vanhu here? Dzidziso dzakadai sekuti zvinhu zvakashanduka-shanduka dzinoita kuti zvinhu zvakasikwa zviite samwari. Vaya vanotaura kuti hakuna Mwari vanoti ramangwana redu riri mumaoko edu. Asi havakwanisi kupa vanhu tariro ine musoro yeramangwana riri nani.
KUBATSIRA VAMWE KUTI VAFUNGE
12, 13. Inzira ipi inoshanda yekukurukura nevaunodzidza navo, vadzidzisi, nevamwewo nezvekusikwa kwezvinhu kana kuti nezveBhaibheri?
12 Ungabudirira sei paunenge uchikurukura nevamwe nezvekusikwa kwezvinhu uye nezveBhaibheri? Kutanga, usakurumidza kufunga kuti unoziva zvinotendwa nevamwe. Vamwe vanoti vanotenda kuti zvinhu zvakashanduka-shanduka, asi vanofungawo kuti kuna Mwari. Vanofunga kuti Mwari akashandisa kushanduka-shanduka kuti asike zvinhu zvakasiyana-siyana zvine upenyu. Vamwewo vanoti vanotenda kuti zvinhu zvakashanduka-shanduka nekuti vanofunga kuti kudai chaisava chokwadi, zvaisazodzidziswa muzvikoro. Uye vamwe vanorega kutenda muna Mwari nekuti vakaodzwa mwoyo nezvitendero. Saka paunokurukura nemumwe munhu nezvekutanga kwakaita upenyu, zvakanaka kutanga wabvunza mibvunzo kuti uzive zvaanotenda. Kana ukasaita zvenharo, uchinyatsoteerera, munhu wacho angada kukuteererawo.
13 Kana mumwe munhu achiti wakapusa nekuti unotenda kuti kune Musiki, ungapindura sei? Mukumbire neruremekedzo kuti atsanangure kuti upenyu hwakatanga sei pasina Musiki. Unogona kutaura kuti kana upenyu hwakashanduka-shanduka chinhu chipenyu chekutanga chaifanira kukwanisa kuita kuti pave nezvimwe zvakaita saicho. Mumwe purofesa wechemistry akati zvimwe zvezvinhu zvaizodiwa kuti zvidaro zvaiva (1) kakanda kanodzivirira (membrane), (2) kukwanisa kuwana simba uye kurishandisa, (3) mashoko anenge ari mumajini (DNA), uye (4) kukwanisa kugadzira mamwe mashoko akafanana naiwayo. Akawedzera kuti: “Zvinoshamisa chaizvo kuti kunyange miviri yetupukanana tusingaoneki nemaziso ine tunhu twakawanda twakaoma kunzwisisa.”
14. Ungaitei kana uchiona sekuti haukwanisi kukurukura nyaya yekuti zvinhu zvakasikwa here kana kuti zvakashanduka-shanduka?
14 Kana uchiona sekuti haukwanisi kunyatsokurukura nemunhu kuti zvinhu zvakasikwa here kana kuti zvakashanduka-shanduka, unogona kuedza kushandisa pfungwa yakataurwa naPauro. Akanyora kuti: “Imba imwe neimwe inovakwa nomumwe munhu, asi iye akavaka zvinhu zvose ndiMwari.” (VaH. 3:4) Kutaura seizvi kune musoro uye kunoshanda chaizvo pakukurukura nemunhu! Zvinoda pfungwa dzinofunga kuti pave nezvinhu zvakaoma kunzwisisa zvatinoona. Unogonawo kushandisa chinyorwa chakakodzera. Imwe hanzvadzi yakashandisa mabhurocha maviri ambotaurwa payaikurukura nemumwe murume aisatenda kuti kuna Mwari, uye aiti zvinhu zvakashanduka-shanduka. Papera vhiki, murume uya akazoti, “Iye zvino ndava kutenda kuti kuna Mwari.” Izvi zvakaita kuti atange kudzidza Bhaibheri, uye akazova Chapupu.
15, 16. Ndezvipi zvimwe zvaungaita pakukurukura nezveBhaibheri, uye chinangwa chako ndechei paunoita izvozvo?
15 Unogona kushandisawo mazano iwayo pakukurukura nemunhu asina chokwadi nezveBhaibheri. Tanga waona kuti ndezvipi chaizvo zvaanotenda uye kuti inyaya dzipi dzaangafarira. (Zvir. 18:13) Kana achifarira zvesayenzi, anogona kuda kukurukura newe kana ukataura zvinoratidza kuti Bhaibheri rakarurama parinotaura zvinhu zvine chekuita nesayenzi. Vamwe vangada kuziva zvakawanda pavanonzwa nezvekuzadzika kweuprofita huri muBhaibheri uye kuti zvarinotaura zvinowirirana sei nezvakaitika kare. Kana kuti unogona kutaura nezvekushanda kwemazano ari muBhaibheri, akadai seari muMharidzo yepaGomo.
16 Yeuka kuti chinangwa chako ndechekusvika pamwoyo yevanhu, kwete kuhwina nharo. Saka nyatsoteerera munhu paanenge achitaura. Bvunza mibvunzo, uye paunotaura, iva neunyoro uchiremekedza munhu wacho, kunyanya kana ari mukuru kwauri. Izvi zvichaita kuti vanhu vade kuremekedza maonero ako. Vachaonawo kuti wakanyatsotora nguva yako uchiongorora zvaunotenda. Asi zvakanakawo kuyeuka kuti hausungirwi kupindura vaya vakaoma musoro kana kuti vanenge vachingoda kukuseka nemhaka yezvaunotenda.
ITA KUTI CHOKWADI CHIVE CHAKO
17, 18. (a) Chii chingakubatsira kuti uite kuti chokwadi chive chako? (b) Mubvunzo upi watichakurukura munyaya inotevera?
17 Kutenda kwakasimba hakungobvi chete pakuziva dzidziso huru dzeBhaibheri. Saka nyatsochera muShoko raMwari, sezvawaizoita uchitsvaga pfuma yakavanzwa. (Zvir. 2:3-6) Shandisa zvimwe zvinhu zvinowanika mumutauro wako, zvakadai seRaibhurari yeWatchtower inenge iri paDVD, RAIBHURARI YEPAINDANETI yeWatchtower, uyewo Watch Tower Publications Index kana kuti Bhuku Rinobatsira Zvapupu zvaJehovha Pakutsvakurudza. Ivawo nechinangwa chekuverenga Bhaibheri rese zvaro. Unogona kuedza kuita izvozvo mumwedzi 12. Kuverenga Shoko raMwari kunosimbisa kutenda kwedu zvikuru. Achifunga nezvenguva yaaiva mudiki, mumwe mutariri wedunhu akati: “Chimwe chinhu chakandibatsira kuti ndione kuti Bhaibheri iShoko raMwari kwakanga kuri kuriverenga rese. Ndakanyatsonzwisisa nyaya dzemuBhaibheri dzandakanga ndadzidza ndichiri mwana mudiki. Izvi zvakaita kuti ndiwedzere kukura pakunamata.”
18 Vabereki, mune basa rakakura pakuita kuti vana venyu vakure pakunamata. Mungavabatsira sei kuti vasimbise kutenda kwavo? Nyaya inotevera ichakurukura izvozvo.


text:
Umambo hwaMwari Huchaitei?
Mhinduro yeBhaibheri
Umambo hwaMwari huchatsiva hurumende dzose dzevanhu uye huchatonga pasi rose. (Dhanieri 2:
Huchabvisa vakaipa, avo vanoda kuita zvinhu zvakangovanakira asi zvichikuvadza tose. “
Asi vakaipa vachaparadzwa panyika.”
—Zvirevo 2:22.
Huchagumisa hondo dzose. “
[Mwari] anogumisa hondo kusvikira kumugumo wenyika.”
—Pisarema 46:9.
Huchaita kuti vanhu vabudirire uye vagare vasingatyi. “
Mumwe nomumwe achagara pasi pomuzambiringa wake, napasi pomuonde wake, uye hapana anozoita kuti vatye.”
—Mika 4: 4, Bhaibheri Dzvene muChiShona Chanhasi.
Huchaita kuti nyika ive paradhiso. “
Gwenga nenyika yakaoma zvichafara; sango richafara kwazvo uye richatumbuka; seruva.”
—Isaya 35: 1, Bhaibheri Dzvene muChiShona Chanhasi.
Huchaita kuti munhu wose ave nebasa rinofadza uye rinogutsa. “
Vanhu [vakasarudzwa naMwari] vachafarira basa remaoko avo zvizere. Havazoshandi zvakaoma pasina.”
—Isaya 65: 21-23.
Huchapedza zvirwere. “
Hakuna mugari wemo achati: ‘Ndiri kurwara.’”
—Isaya 33:24.
Huchaita kuti vanhu vasachembera. “
Nyama yake ngaive itsva kupfuura paaiva muduku; ngaadzokere kumazuva esimba rouduku hwake.”
—Jobho 33:25.
Huchamutsa vakafa. “
Vose vari mumakuva vachayeukwa uye vachanzwa inzwi [raJesu], vobuda.”
—Johani 5: 28, 29.
Inzwa zvimwe
Chii Chinonzi Mashoko Akanaka?
Dzidza kuti mashoko okutii anobva kuna Mwari, nei achifanira kukurumidza kuziviswa, uye zvaunofanira kuita.
Chinangwa chaMwari Nokuda Kwenyika Ndechei?
Mwari achaita here kuti nyika ive sezvaaida pakutanga? Achazviita rini?


text:
Kumutswa kwaJesu Kunotibatsira Sei?
“Akamutswa.”—MAT. 28:6.
1, 2. (a) Vatungamiriri vechitendero chechiJudha vaida kuzivei, uye Petro akavapindura sei? (Ona mufananidzo uri panotangira nyaya ino.) (b) Chii chakaita kuti Petro ataure neushingi?
PASATI patombopera mazuva akawanda Jesu afa, muapostora Petro akamiswa pamberi peboka guru revanhu vainge vakashatirwa. Vanhu ava vaiva vatungamiriri vechitendero chechiJudha vaiva nesimba uye ndivo vakanga vaita kuti Jesu aurayiwe. Vaida kuziva kuti Petro akanga aporesa murume akaberekwa akaremara achishandisa simba raani uye nezita raani. Petro akapindura noushingi kuti: “Nezita raJesu Kristu wokuNazareta, wamakaroverera asi akamutswa naMwari kubva kuvakafa, murume uyu amire pano pamberi penyu apora nokuda kwaiyeyu.”
2 Petro ainge amboramba Jesu katatu nepamusana pokutya. (Mako 14:66-72) Asi chii chakaita kuti iye zvino ave noushingi hwokutaura pamberi pevatungamiriri vechitendero ivavo? Petro akabatsirwa nemudzimu mutsvene uye aivawo nechokwadi chokuti Jesu ainge amutswa. Chii chakaita kuti Petro anyatsova nechokwadi chokuti Jesu aiva mupenyu? Uye tingavawo sei nechokwadi chokuti Jesu mupenyu?
3, 4. (a) Ndevapi vamwe vanhu vakamutswa, vaapostora vaJesu vasati vaberekwa? (b) Ndivanaani vakamutswa naJesu?
3 Vaapostora vaJesu vaiziva kuti vanhu vakafa vanogona kumuka nokuti vasati vaberekwa kwaiva nevamwe vanhu vainge vatombomutswa. Vaiziva kuti Mwari ainge apa muprofita Eriya naErisha simba rokumutsa vakafa. (1 Madz. 17:17-24; 2 Madz. 4:32-37) Mumwe murume ainge afa akamuka paakakandwa muguva ndokugunzva mapfupa aErisha. (2 Madz. 13:20, 21) VaKristu vepakutanga vaidavira kuti nyaya idzodzo dzomuMagwaro ndedzechokwadi sokudavirawo kwatinoita kuti Shoko raMwari nderechokwadi.
4 Zvichida tose takabayiwa mwoyo patakaverenga nyaya dzokumutswa kwakaitwa vanhu naJesu. Imwe chirikadzi inofanira kunge yakashamisika kwazvo Jesu paakamutsa mwanakomana wayo mumwe chete. (Ruka 7:11-15) Jesu akamutsawo musikana aiva nemakore 12. Chimbofunga kufara uye kushamisika kwakaita vabereki vomusikana iyeye pavakamuona amutswa! (Ruka 8:49-56) Fungawo kufara kwakaita vanhu pavakaona Razaro achibuda muguva ari mupenyu uye aine utano hwakanaka!
KUMUTSWA KWAJESU KWAINGE KWAKASIYANA NEKUMWE KWOSE
5. Kumutswa kwaJesu kwainge kwakasiyana sei nekwevamwe vanhu?
5 Vaapostora vaiziva kuti kumutswa kwaJesu kwainge kwakasiyana nekumwe kwose kwainge kwamboitwa. Vanhu vainge vamutswa vakamuka vaine miviri yavo yenyama uye vakazofa zvakare. Asi Jesu akamutswa aine muviri womudzimu usingaori. (Verenga Mabasa 13:34.) Petro akanyora kuti Jesu ‘akaurayiwa panyama, asi akaitwa mupenyu mumudzimu.’ Uyewo, “akaenda kudenga uye iye zvino ari kuruoko rworudyi rwaMwari; uye ngirozi nevane chiremera nevane masimba zvakaiswa pasi pake naMwari.” (1 Pet. 3:18-22) Kumwe kumutswa kwose kwainge kwaitwa vanhu kwaishamisa asi kwaisasvika pane kwaJesu.
6. Kumutswa kwaJesu kwakabatsira sei vadzidzi vake?
6 Kumutswa kwaJesu kwakabatsira chaizvo vadzidzi vake. Jesu ainge amutswa asi vavengi vake vaifunga kuti akafa. Akanga ava munhu womudzimu ane simba zvokuti vanhu vainge vasisina chavaigona kumuita. Kumutswa kwaJesu kwakaratidza kuti aiva Mwanakomana waMwari, uye kuziva izvozvo kwakaita kuti vadzidzi vake vaishungurudzika vafare chaizvo. Uyewo vakanga vava noushingi vasingachatyi. Kudai Jesu asina kumutswa, chinangwa chaMwari chaisazozadziswa uye vadzidzi vake vaizoshaya chokuparidza.
7. Jesu ari kuitei panguva ino uye tinova nemibvunzo ipi?
7 Tinonyatsoziva kuti Jesu haasi munhu akangorarama panyika akaita mukurumbira chete. Nanhasi mupenyu uye ari kutotungamirira basa rine chokuita nemunhu wose ari panyika. Sezvo ava Mambo woUmambo hwaMwari, pasina nguva Jesu Kristu achabvisa uipi panyika oita kuti ive paradhiso ichagarwa nevanhu nokusingaperi. (Ruka 23:43) Zvose izvi zvaisazoitika kudai Jesu asina kumutswa. Saka tine zvikonzero zvipi zvinoita kuti tibvume kuti Jesu akamutswa? Kumutswa kwake kunotibatsira sei?
JEHOVHA AKARATIDZA KUTI ANE SIMBA ROKUMUTSA VAKAFA
8, 9. (a) Nei vatungamiriri vechitendero chechiJudha vakakumbira kuti guva raJesu richengetedzwe? (b) Chii chakaitika Mariya Magadharini nomumwe Mariya pavakaenda kuguva raJesu?
8 Pashure pokunge Jesu aurayiwa, mupristi mukuru nevaFarisi vakaenda kuna Pirato vakati: “Changamire, tayeuka kuti munyengeri uya paakanga achiri mupenyu akati, ‘Pashure pemazuva matatu ndichamutswa.’ Naizvozvo rayirai kuti guva richengetedzwe kusvikira pazuva rechitatu, kuti vadzidzi vake varege kumbouya vomuba voti kuvanhu, ‘Akamutswa kubva kuvakafa!’ uye unyengeri uhwu hwokupedzisira huchava hwakaipa kwazvo kupfuura hwokutanga.” Pirato akabva avapindura akati: “Imi mune varindi. Endai murichengetedze sokuziva kwamunoita.” Vakabva vaita izvozvo chaizvo.
9 Jesu akanga aradzikwa muguva raiva rakacherwa padombo guru uye guva racho rakanga rakavharwa nezidombo. Vatungamiriri vechitendero chechiJudha vaida kuti Jesu aorere imomo. Asi izvozvo handizvo zvaidiwa naJehovha. Mariya Magadharini nomumwe Mariya pavakaenda kuguva pazuva rechitatu, vakawana dombo racho rabviswa uye ngirozi yakagara pariri. Ngirozi yakaudza vakadzi vacho kuti vatarise muguva kuti vaone kuti makanga musina chinhu. Ngirozi yacho yakati: “Haapo pano, nokuti akamutswa.” (Mat. 28:1-6) Jesu akanga ava mupenyu!
10. Uchapupu hupi hwokuti Jesu akamutswa hwakataurwa naPauro?
10 Zvakaitika mumazuva 40 pashure paizvozvo, zvakanyatsopa uchapupu hwokuti Jesu ainge amutswa. Muapostora Pauro akataura nezveuchapupu hwacho paakanyorera vaKorinde kuti: “Nokuti pazvinhu zvokutanga ndakakugamuchidzai zviya zvandakagamuchirawo, kuti Kristu akafira zvivi zvedu maererano neMagwaro; uye kuti akavigwa, chokwadi, kuti akamutswa pazuva rechitatu maererano neMagwaro; uye kuti akazviratidza kuna Kefasi, akazozviratidza kune vane gumi nevaviri. Pashure paizvozvo akazviratidza kuhama dzinopfuura mazana mashanu panguva imwe chete, vazhinji vadzo vapenyu kusvikira panguva ino, asi vamwe vakarara murufu. Pashure paizvozvo akazviratidza kuna Jakobho, akazozviratidza kuvaapostora vose; asi pakupedzisira akazviratidzawo kwandiri sokunge kumunhu akaberekwa nguva isati yakwana.”
TINOZIVA SEI KUTI JESU AKAMUTSWA?
11. Nei tichiti kumutswa kwaJesu kwakaitika “maererano neMagwaro”?
11 Tinoziva kuti Jesu akamutswa nokuti kumutswa kwake kwakaitika “maererano neMagwaro.” Shoko raMwari rakanga rataura kuti Jesu aizomutswa. Somuenzaniso, Dhavhidhi akanyora kuti Mwari aisazosiya mushumiri wake “akavimbika” muSheori. (Verenga Pisarema 16:10.) PaPendekosti ya33 C.E., muapostora Petro akaratidza kuti uprofita ihwohwo hwakazadzika pana Jesu paakati: “[Dhavhidhi] akafanoona, akataura pamusoro porumuko rwaKristu, kuti haana kusiyiwa muHadhesi uyewo nyama yake haina kuora.”
12. Ndivanaani vakaona Jesu paainge amutswa?
12 Chechipiri, tinoziva kuti Jesu akamutswa nokuti pane vanhu vakawanda vakamuona amutswa. Jesu paakamutswa akapedza mazuva 40 ari panyika. Panguva iyoyo, akazviratidza kuvadzidzi vake mubindu raiva neguva rake uye kune vamwe vaiva mumugwagwa waienda kuEmausi. (Ruka 24:13-15) Akazviratidzawo kune vamwe vaiva kune dzimwe nzvimbo. Akataura nevanhu vakasiyana-siyana kusanganisira Petro. Jesu akazviratidzawo kuboka revanhu vanopfuura 500! Hatingarambi uchapupu hwevanhu vakawanda kudaro.
13. Kushingaira kwaiita vadzidzi vaJesu kwairatidza sei kuti vaiva nechokwadi chokuti ainge amutswa?
13 Chechitatu, tinoziva kuti Jesu akamutswa nokuti vadzidzi vake pavaitaura nezvokumutswa ikoko vaishingaira chaizvo. Kushingaira kwavaiita pavaiparidza nezvokumutswa kwaKristu kwakaita kuti vatambudzwe uye kwakaita kuti vamwe vavo vaurayiwe. Kudai Jesu asina kumutswa, Petro aizomboisa upenyu hwake pangozi here nokutaura nezvokumutswa kwaKristu kuvatungamiriri vechitendero, vaivenga Jesu uye vakamuurayisa? Petro nevamwe vadzidzi vaiva nechokwadi chokuti Jesu aiva mupenyu uye ndiye aitungamirira basa raMwari raifanira kuitwa. Uyewo kumutswa kwaJesu kwaiita kuti vateveri vake vave nechivimbo chokuti vaizomutswawo. Somuenzaniso, Stefani akafa aine chokwadi chokuti vakafa vachamutswa.
14. Nei uchidavira kuti Jesu mupenyu?
14 Chechina, tinoziva kuti Jesu akamutswa nokuti tine uchapupu hunoratidza kuti ava kutonga saMambo uye ndiye Musoro weungano yechiKristu. Izvi zviri kuita kuti ungano yechiKristu irambe ichikura. Kudai Jesu asina kumutswa izvozvo zvaizoitika here? Zvimwe tingadai tisingatombozivi nezvake. Asi tine zvikonzero zvakasimba zvinoita kuti tidavire kuti Jesu mupenyu uye kuti ari kutitungamirira pakuita basa rokuzivisa mashoko akanaka munyika yose.
KUMUTSWA KWAJESU KUNOTIBATSIRA SEI?
15. Nei kumutswa kwaJesu kuchiita kuti tive neushingi hwokuparidza?
15 Kumutswa kwaJesu kunoita kuti tive neushingi hwokuparidza. Kwemakore 2 000, vavengi vaMwari vari kushandisa nzira dzakasiyana-siyana kuti vamise basa rokuparidza mashoko akanaka. Vanoshandisa dzidziso dzevakatsauka pakutenda, vanotiseka, vanotirwisa, vanorambidza basa redu, uye vanouraya vamwe vedu. Asi hapana kana ‘chombo chipi zvacho chakagadzirirwa kutirwisa’ chakakwanisa kumisa basa redu rokuparidza nezveUmambo uye rokuita kuti vanhu vave vadzidzi. (Isa. 54:17) Hatityi vanhu vanoshandiswa naSatani. Jesu anesu, uye anotitsigira sekutaura kwaakaita. (Mat. 28:20) Tine zvikonzero zvakawanda zvokuti tisatye nokuti pasinei nezvose zvingaitwa nevavengi vedu, havazombokwanisi kumisa basa redu.
16, 17. (a) Kumutswa kwaJesu kunoratidza sei kuti zvaakadzidzisa ndezvechokwadi? (b) Johani 11:25, inoratidza kuti Mwari akapa Jesu simba rei?
16 Kumutswa kwaJesu kunoita kuti tibvume kuti zvose zvaakadzidzisa ndezvechokwadi. Pauro akanyora kuti kana Kristu asina kumutswa, kutenda uye kuparidza kwevaKristu hakuna zvakunobatsira. Mumwe muongorori weBhaibheri akati: “Kana Kristu asina kumutswa, . . . vaKristu vakanyengedzwa zvisingaiti.” Kudai Jesu asina kumutswa, nhoroondo dzeEvhangeri dzaizongoitawo senyaya inosuruvarisa yemurume akanaka uye akachenjera akaurayiwa nevavengi vake. Asi Kristu akamutswa, zvichiratidza kuti zvose zvaakadzidzisa ndezvechokwadi, kusanganisira zvaakataura nezveramangwana.
17 Jesu akati: “Ndini kumuka noupenyu. Anotenda mandiri, kunyange akazofa, achava mupenyu.” (Joh. 11:25) Mashoko iwayo achatozadziswa chete. Jehovha akapa Jesu simba rokumutsa vaya vanoenda kudenga uyewo rokumutsa mabhiriyoni evanhu kuti ararame nokusingaperi panyika. Chibayiro chorudzikinuro chaJesu uye kumutswa kwake zvinoreva kuti rufu haruchazovipo. Kuziva izvozvo hakuiti here kuti usatye kufa uye kuti urambe uchitsungirira pasinei nemiedzo yaungasangana nayo?
18. Kumutswa kwaJesu kunoita kuti tive nechokwadi chei?
18 Kumutswa kwaJesu kunoita kuti tive nechokwadi chokuti vanhu vari panyika vachatongwa zvakarurama naJehovha. Pauro paaitaura nevarume nevakadzi vomuAtene akati: “[Mwari] akatara zuva raanoda kutonga naro nyika inogarwa, nokururama achishandisa munhu waakagadza, uye akapa vimbiso kuvanhu vose pakuti akamumutsa kubva kuvakafa.” (Mab. 17:31) Jesu ndiye akagadzwa naMwari kuti atonge vanhu, uye tinogona kuva nechokwadi chokuti achatonga zvakanaka.
19. Kudavira kuti Kristu akamutswa kunotibatsira sei?
19 Kudavira kuti Jesu akamutswa kunoita kuti tide kuita zvinodiwa naMwari. Kudai Jesu asina kuzvipira kufa uye asina kumutswa, taizoramba tiine chivi uye tichifa. (VaR. 5:12; 6:23) Kudai asina kumutswa tingadai tiine maonero evakawanda okuti: “Ngatidye, ngatinwe, nokuti mangwana tichafa.” (1 VaK. 15:32) Asi hatiraramiri mafaro ari munyika. Tinokoshesa tariro yorumuko uye tinobvuma kutungamirirwa naJehovha muupenyu hwedu.
20. Kumutswa kwaJesu kunoratidza sei ukuru hwaMwari?
20 Kumutswa kwaKristu kunopupurira kuti Jehovha mukuru uye kuti “anopa mubayiro vaya vanomutsvaka nomwoyo wose.” (VaH. 11:6) Jehovha akaratidza kuti ane simba uye uchenjeri nokumutsa kwaakaita Jesu kuti ararame kudenga asingazombofi. Uyewo Mwari akaratidza kuti anokwanisa kuzadzisa vimbiso dzake dzose. Izvi zvinosanganisira uprofita hwokuti kwaizova “nomwana” aizoita basa rinokosha pakugadzirisa nyaya yokuti ndiani ane kodzero yokutonga. Kuti vimbiso iyoyo izadziswe, Jesu aifanira kufa omutswa.
21. Unonzwa sei nezvekumutswa kuchaitwa vakafa?
21 Hauongi here kuti Jehovha akatipa tariro iyi yechokwadi yokuti vakafa vachamutswa? Magwaro anotivimbisa kuti: “Tarirai! Tende raMwari riri pakati pevanhu, iye achagara navo, uye ivo vachava vanhu vake. Mwari pachake achava navo. Achapukuta misodzi yose pamaziso avo, rufu haruchazovipo, kana kuchema kana kuridza mhere kana kurwadziwa hazvingazovipozve. Zvinhu zvokutanga zvapfuura.” Muapostora Johani ndiye akaudzwa mashoko aya uye akanzi: “Nyora, nokuti mashoko aya akatendeka uye ndeechokwadi.” Ndiani aimuudza? NdiJesu Kristu uyo ainge amutswa.


text:
VARUME vechidiki vanova mukoma nemunin’ina vekwaMangwende, kwaMurehwa, vanoti vatambura nekudyiswa nyama mbishi nevanhu vavasingazive, mumwe wacho anoita kunge kadhara kapfupi, kane ndebvu refu dzakachena. Mashiripiti aya anonzi anoitika kuhope varere kana kuti masikati vakatosvinura.Kunze kwenyama, vaviri ava vanoti vanodyiswa zvimwe zvinhu zvavasingazive. Vatevedzani pakuzvarwa Lloyd Musara(24) naNgonidzashe Musara (21) vemubhuku raNemukuyu ndivo vakatarisana nemiyedzo yekudyiswa zvinhu zvisinganzwisisike izvi.
Sezvinonzi zvekudyiswa zvitete, vaviri ava vanoti vanorota vachiitwa varume nevakadzi vavasingazive uyewo sikarudzi dzavo dzichidhonzwa kana kuyamwiwa.
Seni, ndinotoona munhurume anenge ari mutema kana kuti mukaradhi chichiuya ndakatosvinura. Dzimwe nguva ndinorota, ndobva ndaita zvekubatwa muromo ndodyiswa nyama mbishi kana zvimwe zvinhu zvitema zvandinonzwa kudzika mudumbu sezvinoita mvura inotonhora. Ipapo ndinobva ndatotanga kurwara,” anodaro Lloyd. “Pamwe kana ndakagara, kunyangwe mukicheni ndakasvinura, ndinonzwa madzikirira maziso angu achiramba kuvhurika. Ipapo ndinobva ndaziva kuti vanhu vaye vauya, ndovaona mumaziso angu asi handivazive. Pamwe vanouya vari vatatu kana vaviri, vondibatirana muromo vachindidyisa nyama, imwe yacho inovava kana kutapira zvikuru asi handizive kuti ndeyei.”
Anoti vanhu ava vanooneka zviso kana kuti misoro yavo bedzi asi vasina mitumbi uye dzimwe nguva anoona vaine maziwoko mahombe zvikuru.
Lloyd, uyo paaiita hurukuro ino airatidza kuvhiringika, anoti mukati mezviso zvaanoona, pane kamudhara kakura zvikuru kanenge kaine ndebvu chena refu nechiso chinotyisa chine maziziso makuru akatsvuka seropa.
“Nhengo dzangu dzesikarudzi dzinorwadza zvikuru dzichipisa semoto uyewo ndinobaiwa muviri wose nedzinenge tsono asi ndisingaone. Handigone kudya zvakanyanya nekuda kwedambudziko iri,” anodaro Lloyd.
Dambudziko raLloyd rinonzi rakatanga mugore ra2004 uyuwo munin’ina wake zvikazotanga pava pashure.
Ngonidzashe ane dambudziko rimwe chete sere mukoma wake LIoyd.
“Ndinogona kutoti ndiri panze ndichifamba masikati, ndotanga kuona zviso zvevanhu vanondibata muromo vachindidyisa nyama zvenharo. Ipapo mudumbu mangu munobva matanga kurwadza zvikuru.
“Kadhara kane ndebvu ndinokaona nemukaradhi wechirume anouya zvakare. Vanhu ava vanombouya voga kana kuuya vakawanda,” anodaro Ngonidzashe. Vaviri ava vakasvika gwaro reO-Level uye vanoti vakapasa muzvidzidzo zvavo zvisinei kuti Ngonidzashe ari kushaya mari yekunopedzisa kubhadhara kuchikoro kuti atore magwaro ake. Mwanakomana mukuru mumhuri iyi, mushakabvu Joseph Musara, anonzi akafa muna2014 angorwara kwemazuva matatu uye aivawo nedambudziko rekudyiswa nyama nekudhonzwa sikarudzi. Baba vemhuri iyi, VaJoseph Musara (Snr), vakashaika mugore ra1995 vachinzi vakangoona zvinhu zvisinganzwisisike ndiye “sarai”.
Amai vevakomana vaviri ava, Mai Annah Jima (53), vanoti dambudziko iri rakavabvira kure kuburikidza nemafiro akaita murume wavo nemwanakomana mukuru.
“Ndine dambudziko guru pano, vanhu vanofa kunge vapfurwa nepfuti. Baba ndivo vakatanga kufa varohwa nezvivanda izvo vakasangana nazvo panze husiku. Mwana mukomana mukuru akazofawo nenyaya yekudyiswa nyama iyi, zvino vaviri ava vari kurwara. Musikana chete anogara kuHarare ndiye asingasangane nedambudziko iri,” vanodaro Mai Jima.
Vanoti hama dzemurume wavo hadzisi kuvabatsira padambudziko iri.
“Ndatambudzika zvikuru uye ndinotsvaga rubatsiro, dzingava n’anga, vanamati kana ani zvake. Ndapedza nyika nekufamba ndichitsvaga rubatsiro. “Ndinopinda chechi yeJohane Masowe weChishanu asi hapana chiri kubatsira. Kune vanoda kundibatsirta vanoridza nhare panhamba dzinoti 0783 387 485,” vanodaro.
VaJonathan Shonhiwa kana kuti sekuru Mupamombe vekuChiredzi vanoti dambudziko rakatarisana nemhuri iyi rinogona kunge richikonzerwa nezvikwambo, nekudaro vanofanira kutsvaga rubatsiro kubva kune magodobori anozvikwanisa.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
19 Naizvozvo, panguva iyoyo, Pirato akatora Jesu, akamuzvambura.+
2 Varwi vakaruka korona yeminzwa, vakaiisa mumusoro make, vakamushongedza nguo yokunze yepepuru;+
3 uye vakatanga kuuya kwaari vachiti: “Kwaziwai, imi Mambo wevaJudha!” Uyewo, vaimurova nembama kuchiso.+
4 Zvino Pirato akabudazve panze akati kwavari: “Onai! ndinomubudisa panze pamuri kuti imi muzive kuti handiwani mhosva kwaari.”+
5 Naizvozvo Jesu akabuda panze, akapfeka korona yeminzwa nenguo yokunze yepepuru. Iye akati kwavari: “Tarirai! Munhu wacho!”
6 Zvisinei, vapristi vakuru nevakuru vakuru pavakamuona, vakashevedzera, vachiti: “Murovererei! Murovererei!”+ Pirato akati kwavari: “Mutorei imi mumuroverere, nokuti handiwani kana mhosva zvayo kwaari.”+
7 VaJudha vakamupindura kuti: “Tine mutemo,+ uye maererano nomutemo anofanira kufa, nokuti akazviita mwanakomana waMwari.”+
8 Naizvozvo, Pirato paakanzwa mashoko aya, akatonyanya kutya;
9 uye akapindazve mumuzinda wagavhuna, akati kuna Jesu: “Unobva kupi?” Asi Jesu haana kumupindura.+
10 Nokudaro Pirato akati kwaari: “Hautauri neni here?+ Hauzivi here kuti ndine simba rokukusunungura uye ndine simba rokukuroverera?”
11 Jesu akamupindura kuti: “Waisazombova nesimba pandiri kudai usina kuripiwa kubva kumusoro.+ Ndokusaka munhu andigamuchidza kwauri aine chivi chikuru kwazvo.”
12 Saka Pirato akaramba achitsvaka nzira yokumusunungura nayo. Asi vaJudha vakashevedzera, vachiti: “Kana mukasunungura munhu uyu, hamusi shamwari yaKesari. Munhu wose anozviita mambo anorwisana naKesari.”+
13 Naizvozvo Pirato, pashure pokunzwa mashoko aya, akabudisa Jesu panze, akagara pachigaro chokutonga munzvimbo inonzi Nzvimbo Yakagadzirwa Nematombo, asi, muchiHebheru, Gabhata.
14 Zvino yakanga yava nguva yokugadzirira+ paseka; yakanga yava awa inenge yechitanhatu. Iye akati kuvaJudha: “Onai! Mambo wenyu!”
15 Zvisinei, vakashevedzera kuti: “Mubvisei! Mubvisei! Murovererei!” Pirato akati kwavari: “Ndoroverera mambo wenyu here?” Vapristi vakuru vakapindura kuti: “Hatina mumwe mambo kunze kwaKesari.”+
16 Naizvozvo, panguva iyoyo, akamugamuchidza kwavari kuti arovererwe.+
Jesu akabva ava mumaoko avo.
17 Achizvitakurira danda rokutambudzikira,+ akaenda+ kunonzi kuNzvimbo yeDehenya, inonzi Gorogota muchiHebheru;+
18 uye vakamuroverera+ ikoko, nevamwe varume vaviri pamwe chete naye, mumwe kurutivi urwu mumwe kune urwo, asi Jesu ari pakati.+
19 Pirato akanyorawo mashoko, akaaisa padanda rokutambudzikira. Pakanga pakanyorwa kuti: “Jesu wokuNazareta Mambo wevaJudha.”+
20 Naizvozvo vazhinji vevaJudha vakaverenga mashoko aya, nokuti nzvimbo yakarovererwa Jesu yakanga iri pedyo neguta;+ uye akanga akanyorwa muchiHebheru, muchiRatini, nomuchiGiriki.
21 Zvisinei, vapristi vakuru vevaJudha vakatanga kuti kuna Pirato: “Musanyora kuti ‘Mambo wevaJudha,’ asi kuti akati, ‘Ndiri Mambo wevaJudha.’”
22 Pirato akapindura kuti: “Zvandanyora ndanyora.”
23 Zvino varwi vakati varoverera Jesu, vakatora nguo dzake dzokunze vakaita migove mina, mugove mumwe chete nokuda kwomurwi mumwe nomumwe, uye nguo yomukati. Asi nguo yomukati yakanga isina musono, zvayakanga yakarukwa kubva kumusoro kusvikira pasi.+
24 Naizvozvo vakataurirana kuti: “Ngatiregei kuibvarura, asi ngatisarudzei nemijenya pamusoro payo kuti ichava yaani.” Izvi zvakanga zvakadaro kuti rugwaro ruzadzike runoti: “Vakagovana nguo dzangu refu dzokunze, uye vakakanda mijenya pamusoro pechipfeko changu.”+ Naizvozvo varwi vakaita zvinhu izvi.
25 Zvisinei, pedyo nedanda rokutambudzikira raJesu, pakanga pamire amai vake+ nomunun’una waamai vake; Mariya+ mudzimai waKropasi, naMariya Magadharini.+
26 Naizvozvo Jesu, achiona amai vake nomudzidzi waaida+ amire pedyo, akati kuna amai vake: “Iwe mukadzi, ona! Mwanakomana wako!”
27 Zvino akatiwo kumudzidzi wacho: “Ona! Amai vako!” Kubvira paawa iyoyo mudzidzi wacho akaenda navo kumba kwake.
28 Pashure peizvi, Jesu paakaziva kuti iye zvino zvinhu zvose zvakanga zvaitika, kuti rugwaro ruitike, akati: “Ndine nyota.”+
29 Paiva nomudziyo wakanga uripo waiva wakazara waini yakashapa. Naizvozvo vakaisa chipanji chakazara newaini yakashapa pashanga romuhisopi, vakachiisa kumuromo wake.+
30 Zvino, paakanga agamuchira waini yakashapa, Jesu akati: “Zvaitika!”+ uye, achikotamisa musoro wake, akabudisa simba rake roupenyu.+
31 Zvino zvarakanga riri zuva roKugadzirira,+ vaJudha vakakumbira Pirato kuti makumbo avo atyorwe, mitumbi yobviswa, kuti mitumbi irege kuramba+ iri pamatanda okutambudzikira paSabata, (nokuti zuva reSabata iroro rakanga riri guru.)+
32 Naizvozvo, varwi vakauya, vakatyora makumbo omurume wokutanga neayo omumwe murume akanga arovererwa pamwe chete naye.
33 Asi pavakasvika kuna Jesu, havana kutyora makumbo ake, zvavakaona kuti akanga atofa.
34 Asi mumwe wevarwi akadhuvhura rutivi rwake nepfumo,+ uye ropa nemvura zvikabva zvabuda.
35 Uya akazviona akapupurira, uye uchapupu hwake ndohwechokwadi, uye munhu iyeye anoziva kuti anotaura zvinhu zvechokwadi, kuti imi mutendewo.+
36 Chokwadi, zvinhu izvi zvakaitika kuti rugwaro ruzadzike runoti: “Hapana kana pfupa rake richapwanywa.”+
37 Uyezve, rumwe rugwaro runoti: “Vachatarira Iye wavakabvoora.”+
38 Zvino pashure pezvinhu izvi Josefa wokuArimatiya, akanga ari mudzidzi waJesu asi wepachivande nokuti aitya vaJudha,+ akakumbira Pirato kuti atore mutumbi waJesu; uye Pirato akamupa mvumo.+ Naizvozvo akauya, akatora mutumbi wake.+
39 Uyewo Nikodhimo, murume akauya kwaari usiku pakutanga, akauya nomusanganiswa wemura nearosi, mapaundi anenge zana.+
40 Naizvozvo vakatora mutumbi waJesu, vakaumonera nemachira nezvinonhuhwirira,+ setsika yevaJudha yokugadzirira kuviga.
41 Sezvineiwo, panzvimbo yaakarovererwa pakanga paine munda, uye mumunda macho maiva neguva+ idzva, rakanga risati ramboradzikwa munhu.
42 Vakaradzika Jesu imomo, nokuda kwokugadzirira+ kwevaJudha, nokuti guva racho rakanga riri pedyo.
Tumirawo vamwe
Tumirawo vamwe
Johani 19
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=43&Chapter=19&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D19%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
WASHINGTON —
Hapana kuwirirana kuripo muhurumende yemubatanidzwa pamusoro pebasa rekunyora bumbiro idzva renyika.
Izvi zvakabuda zvakare mumusangano wekomiti yevanhu vanomwe ine makurukota pamwe neparamende yakaumbwa kuti ipedzise nyaya yekunyora bumbiro remutemo iyo yasangana zvakare muHarare neChina.
Vane ruzivo nezviri kuitika ava vanoti misariridzwa iri kunetsa yave kuiswa mugwaro richaendesa kuvatungamiri vemapato aya pamwe nekuSADC svondo rinouya.
Zvinonzi pane zvinhu zvitanhatu zvasaririra izvo zvava kupa kuti zvinhu zvirambe kupera. Izvi zvose zviri kudiwa neZanu-PF.
Bato iri rinoti harisi kuda kuti mamwe masimba aendeswe kumatunhu, rinoda kuti vechidiki vose vamainkidzwe nemutemo kuenda kuNational Youth Service, rinoti harisi kuda makomisheni maviri kuti ange ari mubumbiro renyaya dzekuregererana uye komisheni inoongorora nyaya yeminda.
Bato iri riri kurambawo nyaya yekuvandudza masimba ematare uye emuchuchuchusi mukuru wehurumende.
Gurukota rezvebumbiro nemabasa eparamende, VaEric Matinenga, vanoti vachasangana zvakare neMuvhuro kuti vayedze kupedzisa misariridzwa.
Gweta rinoshanda neZimbabwe Lawyers for Human Rights, VaJeremiah Bamu, vanoti Zanu-PF iri kuda kuti zvebumbiro idzva zvisabudirire yoita sarudzo nebumbiro rakare.


text:
CHITSAUKO 3
“Mutsvene, Mutsvene, Mutsvene, Iye Jehovha”
1, 2. Muprofita Isaya akaratidzwei, uye zvinotidzidzisei pamusoro paJehovha?
ISAYA akashamiswa nezvaakaona pamberi pake—zvaakaratidzwa naMwari. Zvaiita sezvinhu chaizvo! Isaya akazonyora kuti aka‘ona Jehovha’ chaiye ari pachigaro Chake choUmambo chakakwirira. Nguo refu yaJehovha yakazadza temberi huru yaiva muJerusarema.—Isaya 6:1, 2.
2 Isaya akashamiswawo nezvaakanzwa—kuimba kwaiva nesimba kwazvo zvokuti kwakazunungusa temberi kusvika kunheyo yayo chaiko. Rwiyo rwacho rwakanga ruchibva kumaserafi, zvisikwa zvomudzimu zvine nzvimbo yakakwirira zvikuru. Kuwirirana kwawo kune simba kwakaunga nemashoko aya okuremekedza: “Mutsvene, mutsvene, mutsvene, iye Jehovha wehondo; nyika yose izere nokubwinya kwake.” (Isaya 6:3, 4) Kuimba shoko rokuti “Mutsvene” katatu kwakarisimbisa chaizvo, uye zvakadaro nenzira yakakodzera, nokuti Jehovha mutsvene zvikuru chaizvo. (Zvakazarurwa 4:8) Utsvene hwaJehovha hunosimbiswa muBhaibheri rose. Mazana endima dzeBhaibheri anobatanidza zita rake nemashoko okuti “mutsvene” uye “utsvene.”
3. Kusanzwisisa utsvene hwaJehovha kunoita sei kuti vamwe vabve kwaari pane kuti vaswedere pedyo naye?
3 Saka sezviri pachena, chimwe chezvinhu zvinokosha icho Jehovha anoda kuti tinzwisise nezvake ndechokuti mutsvene. Asi, pfungwa iyoyo inoita kuti vazhinji nhasi vatyire kure. Vamwe vanokanganisa nokufunga kuti utsvene kuzviidza akarurama kana kuti kuzviita mutsvene. Vanhu vanonetseka nokuzvitarisira pasi vangawana utsvene hwaMwari huchizezesa pane kukwezva. Vangatya kuti havangazombosviki pakuva vakakodzera kuswedera pedyo naMwari mutsvene uyu. Nokudaro, zvinoita kuti vamwe vabve kuna Mwari nemhaka youtsvene hwake. Izvozvo zvinosiririsa, nokuti utsvene hwaMwari chaizvoizvo chikonzero chakasimba chokuswedera pedyo naye. Nei? Tisati tapindura mubvunzo iwoyo, ngatimbotaura kuti utsvene hwechokwadi chii.
Utsvene Chii?
4, 5. (a) Utsvene hunorevei, uye hahurevi chii? (b) Munzirai mbiri dzinokosha umo Jehovha “akaparadzana”?
4 Kuti Mwari mutsvene hakurevi kuti anonyanyisa kuzviita akarurama, anozvikudza, kana kuti anozvidza vamwe. Kupesana naizvozvo, anotovenga vanhu vakadaro. (Zvirevo 16:5; Jakobho 4:6) Naizvozvo, shoko rokuti “mutsvene” rinorevei chaizvo? MuchiHebheru chomuBhaibheri, shoko racho rinobva pashoko rinoreva “kuparadzaniswa.” Mukunamata, “utsvene” hunoshanda kuchinhu chakaparadzaniswa kuti chisangoshandiswa zvose zvose, kana kuti chinoyereswa. Utsvene hunorevawo kuchena. Shoko iri rinoshanda sei kuna Jehovha? Zvinoreva here kuti “akaparadzaniswa” nevanhu vasina kukwana, kuti ari kure zvikuru nesu?
5 Kwete. So“Mutsvene waIsraeri,” Jehovha akazvirondedzera achiti aigara “pakati” pevanhu vake, kunyange zvazvo vakanga vari vatadzi. (Isaya 12:6; Hosea 11:9) Saka utsvene hwake hahumuiti kuti ave kure. Saka “akaparadzaniswa” sei zvino? Munzira mbiri dzinokosha. Kutanga, akaparadzana nezvinhu zvose zvakasikwa pakuti iye oga ndiye Wokumusorosoro. Kuchena kwake kwakakwana uye hakugumi. (Pisarema 40:5; 83:18) Chechipiri, Jehovha akaparadzana zvakakwana nechivi chorudzi rwose, uye iyoyo ipfungwa inonyaradza. Nei?
6. Nei tichigona kuwana nyaradzo mukuparadzana nechivi kwakakwana kwaJehovha?
6 Tiri kurarama munyika umo utsvene hwechokwadi husiri nyore kuwana. Zvinhu zvose zvine chokuita nevanhu vakaparadzana naMwari zvakasvibiswa neimwe nzira, zvakasvibiswa nechivi nokusakwana. Tose tinofanira kurwa nechivi chiri mukati medu. Uye tose tiri mungozi yokukurirwa nechivi kana tikarega kuramba takarinda. (VaRoma 7:15-25; 1 VaKorinde 10:12) Jehovha haasi mungozi yakadaro. Zvaari kure kure nezvivi, hazvizomboitiki kuti achazombosvibiswa chero nechivi chidukuduku. Izvi zvinosimbisa kufunga kwedu kwokuti Jehovha ndiye Baba vakanaka, nokuti zvinoreva kuti akavimbika zvakakwana. Kusiyana nemamwe madzibaba evanhu mazhinji, Jehovha haazomboiti zvouori, zvakaipa, kana kuti zvisina kufanira. Utsvene hwake hunoita kuti chero chinhu chakadaro chive chisingabviri. Jehovha pane dzimwe nguva akatopika mhiko noutsvene hwake, nokuti hapana chimwe chingava chakavimbika kuhupfuura. (Amosi 4:2) Izvozvo hazvikurudziri here?
7. Nei zvichigona kutaurwa kuti utsvene huri mukati maJehovha?
7 Utsvene huri mukati maJehovha. Izvozvo zvinorevei? Kungopa somuenzaniso: Funga nezvemashoko okuti “munhu” uye “kusakwana.” Haungagoni kurondedzera rimwe racho usingafungi rimwe racho. Kusakwana kwakazara matiri uye kunoonekwa muzvinhu zvose zvatinoita. Zvino funga nezvemamwe mashoko maviri akasiyana zvachose—“Jehovha” uye “utsvene.” Utsvene hwakazara muna Jehovha. Zvinhu zvake zvose zvakachena uye zvakarurama. Hatingagoni kusvika pakuziva Jehovha sezvaari chaizvo tisati tanzwisisa shoko rinokosha iri—“utsvene.”
“Utsvene NdohwaJehovha”
8, 9. Chii chinoratidza kuti Jehovha anobatsira vanhu vasina kukwana kuti vave vatsvene kwete hazvo zvakakwana?
8 Sezvo Jehovha ari mutsvene, zvinogona kutaurwa kwazvo kuti ndiye tsime routsvene hwose. Haachengeti utsvene hunokosha uhwu nenzira youdyire; anohupa vamwe, uye anopa hwakawanda. Chokwadi, Mwari paakataura naMosesi achishandisa ngirozi pagwenzi raipfuta, kunyange nzvimbo yakapoteredza yakava tsvene nemhaka yokuva kwayo naJehovha!—Eksodho 3:5.
9 Vanhu vasina kukwana vanogona kuva vatsvene here vachibatsirwa naJehovha? Hungu, kwete hazvo zvakakwana. Mwari akapa vanhu vake vaIsraeri tariro yokuva “rudzi rutsvene.” (Eksodho 19:6) Akakomborera rudzi irworwo nenzira yokunamata yaiva tsvene uye yakachena. Naizvozvo utsvene inyaya inotaurwa yataurwazve muMutemo waMosesi. Zvaitoitika ndezvokuti mupristi mukuru aipfeka chirete chendarama mberi kwengowani yake, apo vanhu vose vaigona kuchiona chichipenya muchiedza. Mashoko akanga akanyorwa pachiri aiti: “Utsvene ndohwaJehovha.” (Eksodho 28:36, NW) Naizvozvo mwero wokuchena wepamusoro ndiwo waizosiyanisa kunamata kwavo uyewo mararamiro avo. Jehovha akavaudza kuti: “Ivai vatsvene, nokuti ini Jehovha Mwari wenyu ndiri mutsvene.” (Revhitiko 19:2) Chero bedzi vaIsraeri vaiteerera zano raMwari sezvinobvira kuvanhu vasina kukwana, vaiva vatsvene kwete hazvo zvakakwana.
10. Pamusoro poutsvene, kupesana kupi kwaivapo pakati paIsraeri wekare nemarudzi akapoteredza?
10 Uku kusimbiswa kwaiitwa utsvene kwakanga kwakapesana zvikuru nokunamata kwemarudzi akanga akapoteredza Israeri. Marudzi echihedheni iwayo ainamata vanamwari venhema uye vounyengeri, vanamwari vaida zvechisimba, kukara, uye unzenza. Vakanga vasiri vatsvene chero nepaduku pose. Kunamata vanamwari vakadaro kwaiita kuti vanhu vasava vatsvene. Nokudaro, Jehovha akanyevera vashumiri vake kuti varambe vakaparadzana nevanamati vechihedheni nemanamatiro avo akasvibiswa.—Revhitiko 18:24-28; 1 Madzimambo 11:1, 2.
11. Utsvene hwesangano raJehovha rokudenga hunoonekwa sei (a) mungirozi? (b) mumaserafi? (c) muna Jesu?
11 Parwakanga ruchiita zvakanakisisa, rudzi rwaJehovha rwakasarudzwa rwaIsraeri wekare rwaigona kupa mufananidzo muduku chete woutsvene hwesangano raMwari rokudenga. Mamiriyoni ezvisikwa zvomudzimu zvinoshumira Mwari nokuvimbika anonzi “makumi ezviuru ake matsvene.” (Dheuteronomio 33:2; Judha 14) Zvinonyatsoratidza runako rwakajeka, rwakachena rwoutsvene hwaMwari. Uye yeuka maserafi ayo Isaya akaona pane zvaakaratidzwa. Mashoko orwiyo rwawo anoratidza kuti izvi zvisikwa zvomudzimu zvine simba zvinoita basa rinokosha pakuzivisa utsvene hwaJehovha kuzvakasikwa zvose. Zvisinei, chisikwa chomudzimu chimwe chiri pamusoro pezvose izvi—Mwanakomana akaberekwa ari mumwe oga waMwari. Jesu ndiye mufananidzo mukuru woutsvene hwaJehovha. Nenzira yakakodzera, anonzi “Mutsvene waMwari.”—Johani 6:68, 69.
Zita Dzvene, Mudzimu Mutsvene
12, 13. (a) Nei zita raMwari richirondedzerwa nenzira yakakodzera sedzvene? (b) Nei zita raMwari richifanira kutsveneswa?
12 Zvakadini nezita raMwari pachake? Sezvinoratidzwa muchitsauko chokutanga, zita iroro harisi rokungoremekedza chete kana kuti chiratidzo. Rinomirira Jehovha Mwari, richibatanidza zvose zvaari. Naizvozvo Bhaibheri rinotiudza kuti “une zita rinonzi Dzvene.” (Isaya 57:15) Mumutemo waMosesi munhu aisvibisa zita raMwari aitongerwa rufu. (Revhitiko 24:16) Uye cherechedza kuti chii icho Jesu akaisa munzvimbo yokutanga mumunyengetero: “Baba vedu vari kumatenga, zita renyu ngaritsveneswe.” (Mateu 6:9) Kutsvenesa chimwe chinhu zvinoreva kuchitsaura sechinoyera uye kuchikudza, kuchikwidziridza sechitsvene. Asi nei chimwe chinhu chakachena sezita raMwari pachake chichifanira kutsveneswa?
13 Zita raMwari dzvene rakasvibiswa nenhema nokuchera. MuEdheni, Satani akareva nhema pamusoro paJehovha ndokutaura kuti Jehovha ndiChangamire asina ruramisiro. (Genesi 3:1-5) Kubva ipapo, Satani—mutongi wenyika ino isina utsvene—akava nechokwadi chokuti nhema pamusoro paMwari dzinowanda. (Johani 8:44; 12:31; Zvakazarurwa 12:9) Zvitendero zvinotaura nezvaMwari seanoshandisa simba rake zvisingadzorwi, ari kure, kana kuti ane utsinye. Vanoti anovatsigira muhondo dzavo dzokufarira kudeura ropa. Mabasa okusika anoshamisa aMwari anonzi akangoitika oga, kana kuti akauya nokushanduka-shanduka. Hungu zita raMwari rakasvibiswa zvakasimba. Rinofanira kutsveneswa; mbiri yaro yakakodzera inofanira kudzorerwa. Tinoshuva kutsveneswa kwezita rake nokurevererwa kwouchangamire hwake, uye tinofarira kuwana chero chatingaita muchinangwa ichocho chinokosha.
14. Nei mudzimu waMwari uchinzi mutsvene, uye nei kumhura mudzimu mutsvene iri mhosva yakakomba zvikuru?
14 Pane chimwe chinhuzve chakabatana naJehovha zvikuru chinenge chinongogara chichidanwa kuti chitsvene—mudzimu wake, kana kuti simba rinobata basa. (Genesi 1:2) Jehovha anoshandisa simba risingakundiki iri kuita zvinangwa zvake. Zvose izvo Mwari anoita, anozviita nenzira tsvene uye yakachena, naizvozvo simba rake rinoita basa rinonzi nenzira yakakodzera mudzimu mutsvene, kana kuti mudzimu woutsvene. (Ruka 11:13; VaRoma 1:4) Kumhura mudzimu mutsvene uko kunobatanidza kuita nemaune zvinorwisana nezvinangwa zvaJehovha, kunoreva chivi chisingakanganwirwi.—Mako 3:29.
Chinoita Kuti Utsvene hwaJehovha Hutiswededze Kwaari
15. Nei kutya Mwari kuri kuita kwakakodzera pamusoro poutsvene hwaJehovha, uye kutya ikoko kunobatanidzei?
15 Saka hazvina kuoma kuona nei Bhaibheri richibatanidza utsvene hwaMwari nokutya Mwari kwevanhu. Somuenzaniso, Pisarema 99:3 rinoti: “Ngavarumbidze zita renyu guru rinotyisa; ndiye Mutsvene.” Zvisinei, kutya uku hakusi kutya kukuvadzwa. Asi, kutya kwokuremekedza kunobva pamwoyo, kuremekedza kukuru. Zvakakodzera kunzwa saizvozvo, sezvo utsvene hwaMwari huri hukuru zvikuru kutipfuura. Hwakachena zvakajeka, hunobwinya. Kunyange zvakadaro, hahufaniri kutiita kuti tityire kure. Kusiyana naizvozvo, kuona zvakanaka utsvene hwaMwari kuchatiswededza pedyo naye. Nei?
Sezvo runako ruchitikwezva, ndizvo zvinofanira kuitawo utsvene
16. (a) Utsvene hunobatanidzwa norunako sei? Ipa muenzaniso. (b) Kurondedzerwa kwezvakaonekwa zvaJehovha kunosimbisa sei kuchena uye chiedza?
16 Kutanga, Bhaibheri rinobatanidza utsvene norunako. Pana Isaya 63:15, (NW) denga rinorondedzerwa se“nzvimbo [yaMwari] yokugara yakakwirira youtsvene norunako.” Runako runotikwezva. Somuenzaniso, tarira mufananidzo uri papeji 33. Haunzwi uchida kuenda panzvimbo iyoyo here? Chii chinoita kuti ive inokwezva kudaro? Ona kuti mvura yacho inoratidza kuti yakachena sei. Kunyange mhepo inofanira kuva yakachena, nokuti denga racho rine ruvara rwebhuruu uye chiedza chinoita sechiri kuvaima. Zvino, kudai zvauri kuona izvi zvaizochinjwa—rukova rwozadzwa nemarara, miti nematombo zvakanyorwa-nyorwa, mhepo yakasvibiswa noutsi—taisazokwezvwa narwo; taizosemburwa. Tinongoberekwa tichibatanidza runako norucheno, uye chiedza. Mashoko mamwe chete aya anogona kushandiswa kurondedzera utsvene hwaJehovha. Ndosaka kurondedzerwa kwaJehovha muzvakaratidzwa zviya kuchitifadza! Runopenya nechiedza, runoteya meso semabwe anokosha, runobwinya somoto kana kuti simbi yakachena uye yakajeka padzose—ndizvo zvakaita runako rwaMwari wedu mutsvene.—Ezekieri 1:25-28; Zvakazarurwa 4:2, 3.
17, 18. (a) Isaya pakutanga akanzwa sei nezvaakaona? (b) Jehovha akashandisa sei serafi kunyaradza Isaya, uye zvakaitwa neSerafi zvairevei?
17 Zvisinei, utsvene hwaMwari hunofanira kutiita kuti tinzwe tiri vaduku here kana tichizvienzanisa? Chokwadi, mhinduro ndeyokuti hungu. Pamusoro pazvo, tiri vaduku kuna Jehovha—uye kutaura kudaro hakupedzeredzi zvazviri chaizvo. Kuziva izvozvo kunofanira kutiparadzanisa naye here? Funga kuti Isaya akanzwa sei maserafi achizivisa utsvene hwaJehovha. “Ipapo ndikati: Ndine nhamo! Nokuti ndoparara, nokuti ndiri munhu wemiromo ine tsvina, ndigere pakati pavanhu vemiromo ine tsvina; nokuti meso angu akaona Mambo, Jehovha wehondo.” (Isaya 6:5) Hungu, utsvene husingaperi hwaJehovha hwakayeuchidza Isaya kuti akanga ane zvivi uye asina kukwana. Pakutanga munhu akatendeka iyeye zvakamunetsa. Asi Jehovha haana kumusiya akadaro.
18 Serafi rakakurumidza kunyaradza muprofita. Sei? Mudzimu wacho une simba wakabhururukira paatari, ndokutora zimbe romoto ipapo, ndokuguma miromo yaIsaya naro. Izvozvo zvingaratidza sezvinotowedzera marwadzo pane kunyaradza. Zvisinei, yeuka kuti izvi zvinhu zvaakaratidzwa, zvine zvazvinofananidzira zvinokosha. Isaya, muJudha akatendeka, ainyatsoziva kuti zvibayiro zvaipirwa mazuva ose paatari yepatemberi kuyananisa zvivi. Uye serafi norudo rakayeuchidza muprofita kuti kunyange zvazvo akanga asina kukwana zvechokwadi, ane “miromo ine tsvina,” aigona kuva nokumira kwakachena pamberi paMwari. * Jehovha akanga achida kuona munhu asina kukwana, anotadza somutsvene—kwete zvakakwana hazvo.—Isaya 6:6, 7.
19 Zvinobvira sei kuti tive vatsvene kwete hazvo zvakakwana, tisina kukwana sezvatiri?
19 Izvozvo zvinoitikawo nhasi. Zvibayiro zvose zvaipiwa paatari muJerusarema zvaingova mumvuri wechimwe chinhu chikuru—chibayiro chimwe chakakwana, chakapiwa naJesu Kristu muna 33 C.E. (VaHebheru 9:11-14) Kana tikapfidza zvivi zvedu zvechokwadi, tikagadzirisa zvatinenge takanganisa, uye tikatenda chibayiro ichocho tinokanganwirwa. (1 Johani 2:2) Nesuwo tinogona kuva nokumira kwakachena pamberi paMwari. Naizvozvo muapostora Petro anotiyeuchidza kuti: “Zvakanyorwa kuti: ‘Munofanira kuva vatsvene, nokuti ini ndiri mutsvene.’” (1 Petro 1:16) Ona kuti Jehovha haana kuti tinofanira kuva vatsvene sezvaakaita. Haatarisiri zvisingabviri kwatiri. (Pisarema 103:13, 14) Asi, Jehovha anotiudza kuti tive vatsvene nokuti iye mutsvene. “Sevana vanodikanwa,” tinotsvaka kumutevedzera nepose patinogona napo sevanhu vasina kukwana. (VaEfeso 5:1) Naizvozvo kuva vatsvene chinhu chinoramba chichingoitwa. Sezvatinokura mumudzimu, tinoshandira ku“kwanisa utsvene” zuva nezuva.—2 VaKorinde 7:1.
20. (a) Nei zvichikosha kunzwisisa kuti tinogona kuva vakachena mumeso aMwari wedu mutsvene? (b) Isaya akanzwa sei paakaziva kuti zvivi zvake zvakanga zvakanganwirwa?
20 Jehovha, anoda zvakarurama uye zvakachena. Anovenga chivi. (Habhakuki 1:13) Asi haativengi. Chero bedzi tichiona chivi sezvaanoita—tichivenga zvakaipa, tichida zvakanaka—uye tichiedza kutevera tsoka dzakakwana dzaJesu Kristu, Jehovha anokanganwira zvivi zvedu. (Amosi 5:15; 1 Petro 2:21) Patinonzwisisa kuti tinogona kuva vakachena mumeso aMwari wedu mutsvene, zvinofadza mwoyo yedu kwazvo. Yeuka, utsvene hwaJehovha pakutanga hwakayeuchidza Isaya nezvokusachena kwake. Akachema achiti: “Ndine nhamo!” Asi paakangonzwisisa kuti zvivi zvake zvakanga zvakanganwirwa, akachinja. Jehovha paakakumbira aida kuzvipira kuita basa, Isaya akapindura nokukurumidza, kunyange zvazvo akanga asingazivi zvaida kuitwa zvacho. Akati: “Ndiri pano ini, nditumei.”—Isaya 6:5-8.
21. Zvikonzeroi zvatinazvo zvokuva nechivimbo chokuti tinogona kuzvigadziridza kuti tive vatsvene?
21 Takaitwa nomufananidzo waMwari mutsvene, takaberekwa tine tsika uye tichikwanisa kunamata. (Genesi 1:26) Tose tine simba rokuva vatsvene. Sezvatinoramba tichizvigadziridza kuti tive noutsvene, Jehovha anofara kubatsira. Mukuita kudaro, ticharamba tichiswedera pedyo naMwari wedu mutsvene. Uyezve, sezvatichakurukura nezvaJehovha muzvitsauko zvinotevera, tichaona kuti kune zvikonzero zvizhinji zvakasimba zvokuswedera pedyo naye!
^ ndima 18 Mashoko okuti “miromo ine tsvina” akakodzera, nokuti miromo inowanzoshandiswa muBhaibheri nenzira yokufananidzira kumirira kutaura kana kuti mutauro. Muvanhu vose vasina kukwana, zvivi zvizhinji zvinobva mumashandisiro atinoita muromo.—Zvirevo 10:19; Jakobho 3:2, 6.